Το σκληρό κείμενο του Μίκη για τον Ανδρέα: “Ριζοσπάστης αστός και αντιμαρξιστής” | Libre\nΤο σκληρό κείμενο…\nΤο σκληρό κείμενο του Μίκη για τον Ανδρέα: “Ριζοσπάστης αστός και αντιμαρξιστής”\nΟ Μίκης Θεοδωράκης άφησε το ανεξίτηλο στίγμα του με τον αγώνα του για μια ελεύθερη Ελλάδα. Ανήσυχο πνεύμα ασχολήθηκε με την πολιτική. Βρισκόμενος εξόριστος στη Ζάτουνα, την 1 Ιουνίου 1969, έγραψε για τον Ανδρέα Παπανδρέου, πως ανελίχθηκε τη δεκαετία του ’60 και επικράτησε στη συνέχεια στον αντιδεξιό χώρο.\nΗ περίπτωση του Ανδρέα Παπανδρέου (Α.Π.) αποδεικνύει με τραγικό, θα έλεγα, τρόπο την έλλειψη ενιαίας στρατηγικής από μέρους όλων των ελληνικών προοδευτικών δυνάμεων κατά την τελευταία ιστορική περίοδο. Ο Α.Π. μπορεί να χαρακτηρισθεί κάτι περισσότερο από φιλελεύθερος: ριζοσπάστης αστός. Δεν είναι μαρξιστής. Λέγεται ότι εμπνέεται από τις νεοκαπιταλιστικές οικονομικές θεωρίες των «κενεντιστών». Σε καθαρά θεωρητική βάση, δηλαδή, είναι αντιμαρξιστής, με άλλα λόγια πολιτικός αντίπαλος των Ελλήνων κομμουνιστών, και μάλιστα από τους πιο επικίνδυνους, γιατί η κατά καιρούς εύκολη και δημοκοπική συνθηματολογία του μπορεί να γεννήσει πολλές αυταπάτες, ακόμα και στους οπαδούς της Αριστεράς.\nΕντελώς διαφορετική όμως είναι η θέση του Α.Π. σε σχέση με το ελληνικό προοδευτικό και ευρύτερα το ελληνικό δημοκρατικό κίνημα, γιατί οι διαφορές του με όλους τους πολιτικούς εκπροσώπους της ελληνικής αστικής και μεγαλοαστικής τάξης είναι ακόμα πιο βαθιές και μεγάλες από τις θεωρητικές διαφορές του με τους Έλληνες μαρξιστές. Δηλαδή, αν στο επίπεδο της θεωρίας ο Α.Π. διαχωρίζεται σαφώς από την ελληνική Αριστερά, στο επίπεδο της ρέουσας πολιτικής πράξης βρίσκεται σε ριζική αντίθεση με τη Δεξιά. Με άλλα λόγια, η περίπτωσή του υπήρξε εντελώς ιδιάζουσα.\nΠαρότι ήταν γιος του αρχηγού της Ενώσεως Κέντρου, ανδρός δεδοκιμασμένου αντικομμουνιστού, κατέχοντος την πιο καίρια θέση στους μηχανισμούς που συνδέουν τα αστικά κόμματα με την ολιγαρχία και τα παρακλάδια της, ο Α.Π. φαίνεται ότι δεν έδωσε τας «νενομισμένας» εγγυήσεις προς τα ανώτερα οικονομικά επιτελικά όργανα που κατευθύνουν την πολιτική ζωή της χώρας, αρνηθείς τις παραδοσιακές σχέσεις -χρυσή αλυσίδα ή αδαμάντινες γέφυρες- με τις οποίες ελέγχεται η στάση όλων σχεδόν των αστών πολιτικών. Δηλαδή, εκμεταλλευόμενος τις δυνατότητες που του προσέφερε η θέση του πατέρα του, προσπάθησε -και φαίνεται ότι το πέτυχε- να μείνει «ελεύθερος σκοπευτής». Αυτό το γεγονός προκάλεσε τον πανικό της ολιγαρχίας. Γιατί για πρώτη φορά ένας αστός πολιτικός, που μάλιστα διέθετε μια πολύ μεγάλη πολιτική κληρονομιά -επομένως και επίδραση-, ξέφευγε από τον συνήθη απόλυτο έλεγχό της. Μέχρι την περίπτωση του Α.Π. η ελληνική ολιγαρχία κατόρθωνε με τον άλφα ή τον βήτα τρόπο να «δένει» τους Έλληνες πολιτικούς. Ο συνηθέστερος τρόπος υπήρξε η οικονομική ενίσχυση, ιδιαίτερα κατά τις προεκλογικές περιόδους, και η προβολή από τα δημοσιογραφικά της όργανα. Ο βοηθούμενος νέος πολιτικός, όταν ανερχόταν στην εξουσία, εξεπλήρωνε τις υποχρεώσεις του με τον συνήθη τρόπο, δηλαδή με ρουσφέτια, χαριστικούς νόμους, «ειδικούς» νόμους κλπ. Έτσι, μια στενή σχέση συνέδεε πάντα τον πολιτικό άνδρα με τον οικονομικό παράγοντα, που δεν αργούσε να ενδυθεί και τον κατάλληλο «ιδεολογικό» μανδύα.\nΗ ουσία αυτού του άγραφου συμβολαίου ήταν μία: ότι ο πολιτικός δεν θα έθιγε τα οικονομικά συμφέροντα των προστατών του. Φυσικά ήταν ελεύθερος να υποσχεθεί κατά την προεκλογική περίοδο ακόμα και ριζικές αλλαγές, προκειμένου να εξασφαλίσει λαϊκές ψήφους. Όμως οι κεφαλαιούχοι δεν ανησυχούσαν. Ήξεραν ότι ο υποψήφιος υπουργός ταξιδεύει με δικά τους έξοδα, ότι αυτοί είναι που πλήρωσαν τις αφίσες με τα φιλολαϊκά συνθήματα και ότι αυτοί είναι που δημοσιεύουν τους πύρινους φιλολαϊκούς λόγους στις δικές τους εφημερίδες. Ήταν, λοιπόν, ήσυχοι, γιατί γνώριζαν ότι τίποτε δεν επρόκειτο να αλλάξει και ότι ο μέλλων υπουργός, δεξιός ή κεντρώος, θα υπεράσπιζε, όπως πάντα, τα συμφέροντά τους προσπαθώντας να περιβάλει με το ένδυμα του νόμου όλες τις χαριστικές πράξεις που θα εδραίωναν και θα δυνάμωναν την οικονομική τους κυριαρχία. Πιθανόν από τον κανόνα αυτόν να ξέφευγαν μερικοί επίδοξοι πολιτικοί άνδρες• όμως, όπως είναι φυσικό, δεν μπορούσαν να πάνε πολύ ψηλά. Κανένας αστός πολιτικός, από όσους έπαιξαν κάποιο ρόλο, έστω και μικρό, στη διαμόρφωση της πολιτικής ζωής της χώρας δεν ξέφυγε από τον χρυσό κανόνα. Έτσι, ολιγαρχία και πολιτικοί χέρι χέρι, και με πρόσχημα τον αντικομουνισμό, αντιμετώπιζαν επιτυχώς τον μεγαλύτερο εχθρό τους: τον ελληνικό λαό!\nΗ περίπτωση του Α.Π. ήρθε να κλονίσει συθέμελα αυτή την ανόσια συμμαχία. Γιατί ο Α.Π. δεν είχε ανάγκη για να ανεβεί, πράγμα που συνέβαινε με όλους τους νέους πολιτικούς, γιατί ήταν ήδη πολύ ψηλά λόγω ακριβώς της οικογενειακής τους θέσεως – εξ ου και το μένος κατά της «οικογενειοκρατίας»! Αυτή, λοιπόν, η ανεξαρτησία του Α.Π. απέναντι στην οργανωμένη σχέση ολιγαρχίας-πολιτικής κατέστησε τη θέση του ιδιάζουσα, όπως είπαμε, στην πολιτική ζωή της χώρας. Ο πανικός της ελληνικής ολιγαρχίας υπήρξε απολύτως φυσιολογικός και δικαιολογημένος: ο Α.Π. δεν έκρυβε ότι επεδίωκε ορισμένες αλλαγές και μεταρρυθμίσεις που θα ανακούφιζαν τις καταπιεζόμενες τάξεις και, επομένως, θα έθιγαν το μονοπώλιο του ελέγχου -και των κερδών- επί της εθνικής μας ζωής, που είχαν εξασφαλίσει έως τότε οι ‘Έλληνες κεφαλαιοκράτες. Και φυσικά ανατρίχιαζαν ακόμα και στο άκουσμα αυτών των υποσχέσεων, γιατί γνώριζαν ότι αυτή τη φορά ο πολιτικός ανήρ μιλούσε ειλικρινά και ότι θα τις εφάρμοζε, μια που αυτοί δεν ασκούσαν επάνω του τον γνωστό απόλυτο έλεγχο.\nΦυσικά, τα ίδια περίπου οικονομικά προγράμματα υπεράσπιζαν και οι εκπρόσωποι της Αριστερός. Όμως το γεγονός αυτό δεν απασχολούσε σοβαρά την ολιγαρχία, γιατί γνώριζε -εκτός πολλών άλλων- ότι η εκλογική πελατεία της Αριστερός δεν αρκούσε ώστε να επιτευχθεί η απαιτούμενη πλειοψηφία γύρω απ’ αυτά τα μεταρρυθμιστικά οικονομικά προγράμματα της δημοκρατικής αλλαγής. Διαφορετική ήταν η θέση του Α.Π. Αυτός συσπείρωνε γύρω του καθαρά «αστικές» ψήφους, δηλαδή την πατροπαράδοτη πελατεία που έλεγχε διά των κεντρώων και δεξιών η ολιγαρχία, ψήφους που θα προστίθεντο σ’ εκείνες της Αριστεράς και, επομένως, ήταν δυνατόν να οδηγήσουν σε μια εξουσία που θα ξέφευγε από τον κυριαρχικό έλεγχο της ελληνικής ολιγαρχίας. Εάν, δηλαδή, ο Α.Π. ήταν αριστερός ή ακόμα περισσότερο κομμουνιστής, αυτό λίγο θα απασχολούσε την υποτέλεια.\nΌμως η θέση του στην καρδιά του μεγαλύτερου αστικού πολιτικού κινήματος της χώρας τον έκανε εξαιρετικά επικίνδυνο. Ήταν ο άνθρωπος που έπρεπε να χτυπηθεί με όλα τα μέσα! Και ακριβώς αυτό έγινε. Με άλλα λόγια, η έμπειρη ελληνική ολιγαρχία είδε σωστά και γρήγορα, και εξίσου γρήγορα και σωστά οργάνωσε την πολιτική της. Έτσι, σήμερα, όποιον κι αν ρωτήσεις θα σου πει ότι η 2ΐη Απριλίου οφείλεται στην παρουσία του Α.Π. Στον «κίνδυνο Α.Π.». Πράγματι, η ολιγαρχία με τα όργανά της ανύψωσαν τον Α.Π. στο επίπεδο του συμβόλου και με άξονα αυτή την πολιτική κατάφεραν τελικά να δημιουργήσουν τις απαραίτητες πολιτικές προϋποθέσεις για την επιτυχία της δικτατορίας. Αν όμως η Δεξιά είδε και ενήργησε σωστά, δεν μπορούμε, δυστυχώς, να πούμε το ίδιο ούτε για την Αριστερά ούτε και για τον ίδιο τον Α.Π.\nΑς δούμε κατ’ αρχάς πώς αντιμετώπισε ο Α.Π. τη δική του περίπτωση. Εγώ δέχομαι ότι η ανάμειξή του στην πολιτική ζωή της χώρας οφείλεται στην ειλικρινή του επιθυμία να προσφέρει θετικές υπηρεσίες στον «πάντα ευκολόπιστο και πάντα προδομένο» λαό μας. Απορρίπτω τις αιώνιες υποψίες και αιώνιες κατηγορίες ορισμένων θερμών εγκεφάλων περί καμουφλαρισμένου «πρακτορισμού», που όσο πιο καθαρή είναι μια περίπτωση τόσο περισσότερο ύποπτη γίνεται γι’ αυτούς!\nΟ Α.Π. ήταν για μένα ένας ειλικρινής ιδεολόγος που, φυσικά, αντιμετώπιζε το ελληνικό πρόβλημα από τη δική του σκοπιά, του φιλελεύθερου αστού, με ορισμένες ρίζες που έφθαναν ως τις παρυφές του αριστερού κινήματος. Εκείνο που τον χώριζε από το προοδευτικό κίνημα ήταν ο καμουφλαρισμένος, όμως υπαρκτός και οξύς, αντικομουνισμός του. Έχω τη γνώμη ότι κάτω από ειδικές πολιτικές συνθήκες ήταν δυνατόν να εξελιχθεί σε επικίνδυνο κομμουνιστοφάγο. Επομένως, δικαιολογώ ως ένα σημείο τους δισταγμούς και τους φόβους μιας μερίδας της Αριστεράς ότι η πρόσφατη ιστορική πείρα μάς έχει δείξει πως πολλά και μεγάλα εγκλήματα κατά της Αριστερός έγιναν από πολιτικούς εκπροσώπους του Κέντρου. Όμως οι επιφυλάξεις αυτές, οπωσδήποτέ σοβαρές, δεν έπρεπε να μας αποκλείουν την ουσία του πολιτικού χαρακτήρα του Α.Π. Στο κάτω κάτω, η μελλοντική του συμπεριφορά δεν εξαρτιόταν μονάχα απ’ αυτόν αλλά κι από την Αριστερά! Ήταν, δηλαδή, σε μεγάλο βαθμό στο χέρι του αριστερού κινήματος να μη δώσει την ευκαιρία στον Α.Π. να προβάλει τα αντικομουνιστικά του στοιχεία.\nΑς γυρίσουμε όμως στον ίδιο τον Α.Π. Η ιστορική συγκυρία του προσέφερε μια τεράστια ευκαιρία να μετουσιώσει τον ιδεαλισμό του σε πολιτική πράξη. Η Ένωση Κέντρου, με επικεφαλής τον πατέρα του Γεώργιο Παπανδρέου, ήταν ένας αληθινός παλλαϊκός χείμαρρος, που σάρωσε τη Δεξιά κατακτώντας με το 53% την απόλυτη εκλογική πλειοψηφία. Όμως, ο Α.Π. έπρεπε να είχε δει ότι το τεράστιο αυτό λαϊκό κίνημα είχε συγχρόνως όλες τις αδυναμίες ενός δεινόσαυρου και ότι η Δεξιά διατηρούσε πάντοτε τα δόντια και τα νύχια της σαν αληθινή τίγρις. Επομένως, έπρεπε να ενεργήσει γρήγορα και αποφασιστικά. Αντικειμενικοί σκοποί: ι) η διατήρηση της ενότητας μέσα στη μεγάλη κεντρώα παράταξη• 2) οργανωτικά μέτρα μέσα στο κόμμα και στη νεολαία• 3) ξεδόντιασμα της τίγρεως με αποφασιστικές μεταβολές στο στρατό, στα σώματα ασφαλείας και γενικότερα στον κρατικό μηχανισμό.\nΗ θέση του Α.Π. μέσα στο νικηφόρο κεντρώο κίνημα ήταν πολύ προνομιούχα και λεπτή. Γι’ αυτό έπρεπε να βαδίσει προσεκτικά. Οι Έλληνες πραγματικά περιφρονούν τα παιδιά των μπαμπάδων τους. Εάν ξεκινούσε με μία «φυσιολογική» πορεία μέσα στον λαό και στη Βουλή, θα εξασφάλιζε ουσιαστικά και κατά το φαίνεσθαι με το σπαθί του τη θέση του ως ανώτατη ηγεσία του Κέντρου. Δεν θα έδινε προσχήματα για τις διασπαστικές κινήσεις. Η Ένωση Κέντρου για μια μακρά χρονική περίοδο έπρεπε να μείνει ενωμένη. Αυτό θα βοηθούσε, όπως είδαμε, στον βαθμιαίο εκδημοκρατισμό της δημόσιας ζωής, στην οργάνωση των κεντρώων δυνάμεων και στην εξάρθρωση του παρακράτους, που αποτελούσε τη δύναμη κρούσης της Άκρας Δεξιάς. Όμως, προ παντός, θα επέτρεπε στον Α.Π. να δημιουργήσει τις απαραίτητες κομματικές οργανώσεις και πολιτικές πλατφόρμες, στις οποίες θα στήριζε, σε δεύτερη φάση, το δικό του πλέον μεταρρυθμιστικό κίνημα. Αυτά όλα, όπως φαίνεται, δεν τα εξετίμησε στον βαθμό που έπρεπε ο Α.Π.\nΌμως το μεγαλύτερο σφάλμα του βρίσκεται αλλού. Βρίσκεται, κατά τη γνώμη μας, στο γεγονός ότι δεν είδε σωστά τον ιστορικό του ρόλο σε σχέση με το υπόλοιπο προοδευτικό κίνημα. Δεν είδε, δηλαδή, όχι η Αριστερά κατέχει και διατηρεί σταθερά τον δικό της πολιτικό χώρο και ότι, επομένως, ο δικός του χώρος αρχίζει από εκεί όπου τελειώνει ο χώρος της Αριστερός και επεκτείνεται προς το Κέντρο, δηλαδή προς τα δεξιά – όσο γίνεται προς τα δεξιά!\nΜε άλλα λόγια, έπρεπε να κάνει αυτό που έτρεμαν τα επιτελεία της υποτέλειας: να πάρει όσες περισσότερες ψήφους μπορούσε από την πατροπαράδοτη εκλογική πελατεία των αστικών κομμάτων. Φυσικά, στην πραγματικότητα, δεν θα έπαιρνε «ξένες» ψήφους – ξένες ως προς το μεγάλο ελληνικό αναγεννητικό κίνημα.\nΌπως είπαμε ήδη, το κίνημα αυτό δημιουργήθηκε και εμφανίσθηκε για πρώτη φορά με το ΕΑΜ. Όμως, τα λάθη, η ήττα και στη συνέχεια η κρίση της Αριστερός από τη μια μεριά, και η κυριαρχία του ιμπεριαλισμού και του παρακράτους από την άλλη, εξάρθρωσαν, διέσπασαν το κίνημα. Αλλά μόνο στην επιφάνειά του. Στο βάθος, η νοοτροπία των Ελλήνων δεν άλλαξε. Και βασικά η νοοτροπία αυτή μπορεί να χαρακτηρισθεί με μία λέξη: αλλαγή. Ποιο είναι το περιεχόμενο αυτής της αλλαγής; Το είδαμε διατυπωμένο στα προγράμματα της Αριστερός, που τα συνθήματά της τα δανείσθηκε εν πολλοίς και ο Α.Π. Επομένως, ιδωμένος από τη γενική πολιτική στρατηγική άποψη, ο Α.Π. ανήκε στις δυνάμεις της αλλαγής. Όμως η παρουσία του ήταν εξαιρετικά πολύτιμη, γιατί ερχόταν να προσθέσει στις ήδη αποκρυσταλλωμένες δυνάμεις της Αριστεράς όλα τα φοβισμένα ή ταλαντευόμενα παλαιά και νεότερα στοιχεία της, που για τους γνωστούς λόγους είχαν καταφύγει στην κεντρώα παράταξη.\nΑυτή υπήρξε η ιστορική σημασία της περίπτωσης του Α.Π. Το γεγονός, δηλαδή, ότι βοηθούσε στην επανασυγκόλληση και επανασυγκρότηση του υπάρχοντος μεγάλου ελληνικού προοδευτικού κινήματος.\nΈχοντας έτσι εξασφαλισμένη την πλευρά του προς την Αριστερά, έπρεπε να στρέψει όλο τον όγκο των πολιτικών του πυρών προς την άλλη κατεύθυνση, που σημαίνει ότι έπρεπε βασικά να καθησυχάσει εκείνες τις κοινωνικές ομάδες και τους πολιτικούς παράγοντες που ήταν ακόμα επηρεασμένοι από την πρόσφατη εθνική τραγωδία και ήταν πάντοτε εκτεθειμένοι στη μονομερή, λυσσαλέα αντικομουνιστική εκστρατεία της Δεξιάς. Και, προ παντός, δεν έπρεπε να προσφέρει προσχήματα στις δυνάμεις του σκότους, που καραδοκούσαν και ανέμεναν την ευκαιρία να καταστρέψουν αυτό ακριβώς που φοβόντουσαν στον Α.Π., δηλαδή την αστική του καταγωγή και τοποθέτηση, το φιλελεύθερο αστικό μέρος της πολιτικής του, και να εκμηδενίσουν την ακτινοβολία του προς το αστικο-συντηρητικό τμήμα της δημοκρατικής παράταξης. Με άλλα λόγια, να τον ταυτίσουν με την Αριστερά και να μεταφέρουν την επιρροή του στον ίδιο χώρο της Αριστεράς!\nΣ’ αυτή την ορθή πολιτική της Δεξιάς βοήθησε με όλη την ψυχή του ο Α.Π. ! Όσο περνούσε ο καιρός, δανειζόταν όλο και περισσότερο τη συνθηματολογία της Αριστεράς, προσπαθώντας, θα έλεγε κανείς, να την υπερακοντίσει σε φραστική ριζοσπαστικότητα – ακόμα και σε φραστική επαναστατικότητα! Ήταν σαφές ότι είχε χάσει τον ιστορικό του στόχο και ότι έπαιζε το παιχνίδι της Δεξιάς!\nΤη στιγμή ακριβώς αυτή, άνοιξη του ig66, προσπάθησα να επέμβω, με τις μικρές σχετικά δυνατότητες που διέθετα. Έτσι, στην πρώτη ευκαιρία που μου δόθηκε, ανέλυσα τις παραπάνω σκέψεις μου στα μέλη του Πολιτικού Γραφείου Παρτσαλίδη και Δημητρίου.\nΚαι εδώ μπαίνουμε στην αντιμετώπιση του «προβλήματος Ανδρέας Παπαδρέου» από την Αριστερά. Εξήγησα τότε ότι θα έπρεπε να υπάρξει μια συνολική αντιμετώπιση του αναπτυσσόμενου κινδύνου από τη Δεξιά, με την κατάρτιση μιας καθολικής στρατηγικής και τη συνεργασία, προ παντός, και του Α.Π. Κατά τη γνώμη μου, ο Α.Π. δεν αισθανόταν ασφαλής από την αριστερή του πτέρυγα. Το γεγονός ότι η Αριστερά διέθετε πιστές και καλά οργανωμένες δυνάμεις τον φόβιζε. Ο ίδιος, ενώ είχε πολιτική ακτινοβολία, ήταν εν τούτοις ουσιαστικά απογυμνωμένος από την άποψη της πολιτικής οργάνωσης και του κομματικού μηχανισμού. Κατά βάθος φοβόταν ότι, σε μια πιθανή πολιτική συμμαχία του με την Αριστερά, θα υπέκυπτε τελικά στην οργανωτική υπεροχή της τελευταίας. Για τον λόγο αυτό θα έπρεπε να του δοθούν από το πλέον υπεύθυνο όργανο της Αριστερός όλες οι εγγυήσεις, με τη μορφή ενός κοινού μίνιμουμ προγράμματος εξουσίας, την οποία η Αριστερά θα υποστήριζε είτε και θα συμμετείχε σ’ αυτήν. Η ολοκληρωμένη και καθολική αντιμετώπιση του ελληνικού προβλήματος θα έπειθε τον Α.Π. ότι οι στόχοι της Αριστερός ήταν κατά σειρά προτεραιότητας: ι) η εκμηδένιση του κινδύνου από το παρακράτος που εξέθρεψε η Δεξιά• 2) η στερέωση της δημοκρατίας• 3) ο βαθμιαίος εκδημοκρατισμός της δημόσιας ζωής• 4) η δυνατότητα ελεύθερης έκφρασης του ελληνικού δημοκρατικού προοδευτικού κινήματος• 6) η δημιουργία κυβέρνησης φιλολαϊκής, ικανής να προβεί στις αναγκαίες αλλαγές και μεταρρυθμίσεις• και 7) η εφαρμογή του προγράμματος της δημοκρατικής αλλαγής. Με άλλα λόγια, είχαμε έναν μακρύ και τραχύ δρόμο να διανύσουμε, στον οποίο ο ρόλος του Α.Π. και της ομάδας του μπορούσε να είναι σημαντικός. Η Αριστερά, εφ’ όσον ο Α.Π. παρέμενε στα πλαίσια της συμπεφωνημένης γραμμής, θα τον υπεράσπιζε με όλες της τις δυνάμεις. Για τον σκοπό αυτό, όπως είπα, θα έπρεπε να δοθούν οι πλέον σαφείς διαβεβαιώσεις, αλλά και χειροπιαστές εγγυήσεις. Όταν θα είχε λυθεί το θέμα αυτό, θα έπρεπε να αποσαφηνισθούν ο ρόλος του Α.Π. και οι στόχοι της πολιτικής του. Το κοινό, πλέον, συμφέρον απαιτούσε μια γενική ανάπτυξη των δυνάμεων από τα αριστερά προς τα δεξιά. Δηλαδή η ΕΔΑ θα έπρεπε να επεκτείνει τη δύναμή της, γιατί όσο ισχυρότερη θα έβγαινε από την εκλογική αναμέτρηση τόσο θα μεγάλωνε η μία από τις βάσεις -η πιο καλά οργανωμένη και συγκροτημένη- της συμμαχίας και τόσο περισσότερο θα ευκολυνόταν και η μελλοντική συνεργασία των δύο ομάδων του δημοκρατικού προοδευτικού κινήματος. Επίσης ο Α.Π. θα έπρεπε να επεκτείνει την ακτινοβολία του με την κατεύθυνση από τα αριστερά προς τα δεξιά, οπότε ανάλογη θα έπρεπε να είναι και η συνθηματολογία του.\nΠοιος ήταν, στην ουσία, ο Α.Π. και ποιο πολιτικό πρόσωπο έπρεπε να δείξει στον ελληνικό λαό; Δεν ήταν, μήπως, ένας φιλελεύθερος, φωτισμένος, προοδευτικός αστός πολιτικός, που φιλοδοξούσε να εκσυγχρονίσει την οικονομία της χώρας και να προβεί στις απαραίτητες γι’ αυτό κοινωνικές και πολιτικές αλλαγές; Όμως, όλα αυτά στο πλαίσιο της μετριοπάθειας και των σοφά και προσεκτικά κλιμακούμενων αλλαγών και με τη συνεργασία της ελληνικής εμποροβιομηχανικής τάξης, των διανοούμενων, των επιστημόνων και γενικά των μεσαίων στρωμάτων. Να ποιος ήταν στην πραγματικότητα ο Α.Π. Και αυτό ακριβώς το πρόσωπο έπρεπε να δείξει στον ελληνικό λαό. Εξ άλλου, το όνομά του, η καταγωγή του, οι σπουδές του, η θητεία του στις ΗΠΑ και η επιστημονική του θέση, όλα αυτά τα στοιχεία βοηθούσαν στην ολοκλήρωση και επικύρωση αυτής της εικόνας.\nΑντί γι’ αυτό, όπως είδαμε, προσπάθησε να καταστρέψει ο ίδιος το «πρόσωπο» εκείνο που η ιστορική αναγκαιότητα απαιτούσε εκείνη τη στιγμή για την επίτευξη της οριστικής και ουσιαστικής ήττας των φασιστικών στοιχείων, που ενέδρευαν κάτω από τη στολή του αξιωματικού και του παρακρατικού.\nΑυτά σε γενικές γραμμές ανέπτυξα στα δύο μέλη του ΠΓ του ΚΚΕ την άνοιξη του 1966. Οι απόψεις μου βρήκαν θετική απήχηση. Όμως στο μεταξύ είχε περάσει πολύς καιρός, κατά τον οποίο και οι δυο πλευρές -Αριστερά και Α.Π.- δρούσαν και αντιδρούσαν ευκαιριακά. Δεν υπήρχε ενιαία στρατηγική – ούτε καν τακτική. Η πρωτοβουλία είχε περάσει οριστικά στα επιτελεία της υποτέλειας, η οποία είχε στρατηγική και τακτική ενιαία. Και μάλιστα με επάλληλες-παράλληλες λύσεις. Μία απ’ αυτές υπήρξε και το πραξικόπημα των συνταγματαρχών.\nΗ ύπαρξη, από τη μια πλευρά, και η έλλειψη, από την άλλη, αυτής της ενιαίας στρατηγικής και τακτικής οδήγησαν τελικά στην αναπόφευκτη ουσιαστική ρήξη ανάμεσα στον Α.Π. και την Αριστερά. Όσο πλησίαζε η ημέρα των εκλογών (28.5.1967) τόσο ο τόνος οξυνόταν. Οι περισσότεροι ομιλητές της Αριστεράς άρχισαν να έχουν ως κύριο στόχο τους τον Α.Π. Κι ο τελευταίος απευθυνόταν όλο και περισσότερο στους οπαδούς της Αριστερός! Η Δεξιά έτριβε και πάλι τα χέρια της. Το ελληνικό δημοκρατικό προοδευτικό κίνημα έχανε μιαν ακόμα ιστορική ευκαιρία. Όμως το κακό δεν περιορίζεται μονάχα σ’ αυτή τη διαπίστωση. Γιατί η πραγματική δυνατότητα που είχε το προοδευτικό δημοκρατικό κίνημα με την παρουσία του Α.Π. στην ηγεσία της Ένωσης Κέντρου δημιούργησε, όπως είδαμε, έντονες αντιδράσεις στο στρατόπεδο της υποτέλειας, που, είτε από πραγματικό φόβο είτε εκμεταλλευόμενη έντεχνα τον μπαμπούλα μιας ενδεχόμενης συνεργασίας ΕΔΑ-Α.Π., επιστράτευσε όλες της τις δυνάμεις και δημιούργησε το κατάλληλο πολιτικό κλίμα για την εμφάνιση και την επιτυχία της δικτατορίας. Κατά τη γνώμη μου, η ελληνική αντίδραση σωστά είδε τον κίνδυνο και σωστά ενήργησε. Γιατί, όπως είδαμε, η πάλη του λαού με επικεφαλής την Αριστερά είχε δημιουργήσει τις απαραίτητες ιδεολογικοπολιτικές προϋποθέσεις για τον θρίαμβο του δημοκρατικού μας κινήματος. Γεγονός που επιβεβαιώθηκε σε δύο βουλευτικές (1963 και 1964) και σε μία δημοτική (1964) εκλογικές αναμετρήσεις. Επομένως, ο λαός είχε κερδηθεί οριστικά από τα ιδανικά της ανανεωμένης δημοκρατίας.\nΟ Ανδρέας Παπανδρέου με τον Μίκη Θεοδωράκη\nΗ Δεξιά όμως εξακολουθούσε να έχει πίσω της πολλά δυναμικά ερείσματα, στον θρόνο, στον στρατό, στον κρατικό μηχανισμό, και είχε και το παρακράτος. Οι ΗΠΑ, όπως είναι γνωστό, μετά το σάρωμα της Δεξιάς είχαν παίξει το χαρτί της Ένωσης Κέντρου. Λέγεται μάλιστα ότι το κόμμα αυτό γεννήθηκε μέσα στην αμερικανική πρεσβεία. Έχω ήδη πει πως πιστεύω ότι, για να επιτυγχάνονται οι σκοποί μιας έστω μετριοπαθούς φιλολαϊκής μεταρρυθμιστικής πολιτικής, θα έπρεπε να εξασφαλισθεί, στο μέτρο του δυνατού, η ουδετερότητα της αμερικανικής πολιτικής ως προς τον τομέα αυτόν της εσωτερικής μας ζωής. Ο Α.Π., λόγω των ιδιαίτερων δεσμών του με τις ΗΠΑ, μπορούσε να καθησυχάσει τους Αμερικανούς, δίνοντας τις απαιτούμενες εγγυήσεις στον τομέα της εξωτερικής πολιτικής, του ΝΑΤΟ, των βάσεων, με λίγα λόγια σε ό,τι ενδιέφερε ζωτικά τις ΗΙΙΑ.\nΑυτό ήταν ένα άλλο στοιχείο που προκάλεσε εύλογο πανικό στην υποτέλεια, η οποία στηρίζεται, όπως είναι γνωστό, αποκλειστικά στους Αμερικανούς. Και ακριβώς η τέχνη της να μονοπωλεί την εμπιστοσύνη των ΗΠΑ της επέτρεψε όχι μόνο να επιζήσει αλλά και να καταλάβει όλες τις θέσεις-κλειδιά στην οικονομική, πολιτική και γενικά τη δημόσια ζωή της χώρας. Φυσικά, η άνοδος της Ένωσης Κέντρου στην εξουσία δεν άρεσε στην ελληνική ολιγαρχία. Όμως, το γεγονός ότι τα περισσότερα από τα ιθύνοντα στελέχη αυτού του κόμματος ήταν δοκιμασμένοι άνθρωποί της, της έδινε ικανές εγγυήσεις για τη διατήρηση των προνομίων της. Πράγματι, η πολιτική της Ένωσης Κέντρου στον οικονομικό τομέα ελάχιστα προσέφερε στον εργαζόμενο λαό, η δε εργατική πολιτική της οδήγησε, εκτός των άλλων αντεργατικών μέτρων, στη νεκρανάσταση του φασίστα εργατοπατέρα Μακρή και στην τοποθέτησή του στη γενική γραμματεία της ΓΣΕΕ, την οποία ήλεγχε και πάλι εξ ολοκλήρου το «συνδικαλιστικό» τμήμα της Ασφάλειας!\nΕντελώς διαφορετική ήταν η περίπτωση του Α.Π., ο οποίος, επιπλέον, διέθετε και ειδικούς δεσμούς με τις ΗΠΑ. Μήπως ο πατέρας του δεν είχε πει γι’ αυτόν: «Μου γυρέψατε έναν αμερικανόφιλο και σας προσφέρω έναν Αμερικανό υπουργό»; Επομένως, έπρεπε να κοπούν όλοι οι δεσμοί του Α.Π. με τους Αμερικανούς!\nΈπρεπε οι Αμερικανοί να κλονισθούν, να δυσπιστήσουν, να ανησυχήσουν, να πιστέψουν ότι ο Α.Π. αποτελεί έναν απλό πράκτορα του κομμουνισμού, ένα πιόνι στα χέρια της Αριστερός, έναν φανατικό πολέμιο των αμερικανικών συμφερόντων στην Ελλάδα! Αν κρίνουμε από τις δημόσιες δηλώσεις του Α.Π., βοήθησε και στον τομέα αυτόν όσο μπορούσε την τακτική της Δεξιάς. Έτσι η τελευταία κατάφερε και πάλι να μονοπωλήσει την εμπιστοσύνη των ΗΠΑ, των οποίων οι υπεύθυνοι στη χώρα μας, τρομοκρατημένοι και οι ίδιοι από την προπαγάνδα της Άκρας Δεξιάς, αποφάσισαν να περάσουν στην εφαρμογή του σχεδίου «Προμηθεύς», που, όπως είναι γνωστό, προέβλεπε την παρέμβαση των ενόπλων δυνάμεων σε περίπτωση κινδύνου ανατροπής του ισχύοντος καθεστώτος, δηλαδή της αμερικανοκρατίας.\n*Από το βιβλίο: Θεοδωράκης Μίκης, Πολιτικά, Θεωρία και Πράξη, τομ.Α’ Εκδ. εφ. ΤΟ ΒΗΜΑ, 2019, σελ. 189-199


Έχουμε μέλλον μπροστά μας μέχρι να μη χρειάζεται να περπατήσουμε άλλο.\nΚάνοντας ένα απλό search στη CITY θα πεις «όπα, κάτι γίνεται, ο κόσμος πάει παρακάτω, αποδέχεται το διαφορετικό, έχει προσπεράσει την ομοφοβία». Οι ενδείξεις ενθαρρυντικές.\nΗ Κύπρος, διαβάζεις, είναι ένας gay friendly προορισμός, μαθαίνεις από πρώτο χέρι για το πως είναι η ζωή των gay ζευγαριών στην Κύπρο ενώ ξέρεις πως από το 2015 έχει επικυρωθεί η νομοθεσία για το Σύμφωνο Συμβίωσης.\nFuck, έχουμε Pride ας πούμε το Σάββατο! Έχουμε pride εδώ και 6 χρόνια! Και ο πλανήτης, καλά το πάει. Μακρόν και Τσίπρας σε εξώφυλλα gay περιοδικών (το κίνητρο δεν είναι της παρούσης να εξεταστεί, η πράξη πολιτικού έχει αξία ακριβώς γιατί είναι πολιτική πράξη -και ρισκάρεις με την όποια δράση, την αντίδραση), διαβάζεις για έναν Έλληνα αστυνομικό και έναν Ιμάμη να κάνουν coming out, το ίδιο έκανε και μέλος βασιλικής οικογένειας, για τον Δαλάι Λάμα να λέει «ναι» στους gay γάμους…\nΔεν είμαστε πια στο 1996, σκέφτεσαι, που έβλεπες ρεπορτάζ σαν κι αυτά:\nΔεν είναι όμως όλα καλά και δεν είναι όλα έτσι. Είναι κομματάκι ανώμαλη η προσγείωση όταν διαβάζεις σε σχόλια, συμπολίτες μας να χαρίζουν απλόχερα την αγάπη τους σε όποιο gay related θέμα ανέβει στη CITY.\nΕδώ κάποια παραδείγματα απλόχερης αγάπης…\nΕδώ λίγο περισσότερη αγάπη…\nΚι άλλη αγάπη…\nΥπάρχει μια σύγχυση, μεταξύ της ανεκτικότητας και της αποδοχής του διαφορετικού ως να ‘ναι το σύνηθες. Τα δύο χωρίζουν χιλιάδες χιλιόμετρα απόσταση. Με πολλά ενδιάμεσα κοινωνικά level up. Και αυτόν τον δρόμο, πρέπει να τον περπατάς περήφανα. Δεν υπάρχει κάτι για το οποίο κανείς πρέπει να ανεχτεί κανέναν και «υπάρχει ζωή» για τους gay και έξω από τους 4 τοίχους του σπιτιού τους για να ακούς τα «εγώ δεν έχω πρόβλημα, σπίτι του ας κάνει ο καθένας ό,τι θέλει». Αυτό δεν είναι αγάπη και σεβασμός, είναι «να κάνεις το σταυρό σου που δεν έκανα μπροστά σου τον εμετό μου γιατί είμαι ντεμέκ πολιτισμένος».\nΈχουμε μέλλον μπροστά μας μέχρι να μη χρειάζεται να περπατήσουμε άλλο. Μέχρι να φτάσουμε στο ιδανικό, που θα ήταν να μην ορίζεσαι καν, ως χαρακτήρας και ως προσωπικότητα, από αυτό που είσαι. Από τις σεξουαλικές σου προτιμήσεις, τη φυλετική σου καταγωγή, το φύλο σου, αλλά να ορίζεσαι από την ποιότητα σου. Για να γίνει αυτό, θα πρέπει πρώτα να μην πληγώνουμε ο ένας τον άλλον για αυτά. Και να μην σε έχουν στιγματίσει γεγονότα που αφορούν αυτά. Να μην σε κοροϊδεύουν στο σχολείο γιατί «τούτος εν κουνιστός, που τους άλλους», να μην είσαι «η Φιλιππινέζα, το Αλβανάκι», να μην είσαι «τζαι ξένος τζαι πούστης ρε κουμπάρε, ούλλα τα κακά πάνω σου».\nΔε θα σταθώ σε γελοιότητες, όπως σε παπάδες που κάνουν αγρυπνίες κατά του pride ή που ραντίζουν κόσμο στην διάρκεια μιας πορείας. Άσ’ τη βλακεία να νομίζει πως είναι ανίκητη. Υπάρχουν πιο σημαντικά πράγματα που γίνονται εκεί έξω και είναι γι’ αυτά που πρέπει να περπατήσεις, περήφανα. Αυτονόητα πράγματα, όπως ο σεβασμός στην ανθρώπινη ζωή και στην ελευθερία της έκφρασης. Σε πάνω από 70 χώρες του πλανήτη, το να είσαι ΛΟΑΤΙ είναι παράνομο, ενώ σε 7 σε σκοτώνουν. Ναι, σήμερα στο 2020 που φτάσαμε σχεδόν, άνθρωπος σκοτώνει άνθρωπο επειδή έχει διαφορετικές από αυτόν σεξουαλικές προτιμήσεις! Και αυτό νομιμοποιημένα! Είσαι απλώς γεωγραφικά τυχερός που δε γεννήθηκες στη Νιγηρία ή στη Σαουδική Αραβία για να λιθοβοληθείς. Απλώς, τυχερός.\nΚαι οφείλεις να περπατήσεις και γι’ αυτούς, όπως περπάτησαν και διαδήλωσαν άλλοι για εσένα πολύ πιο πριν. Και το έκαναν με περίσσια περηφάνια έχοντας απέναντι τους τον χλευασμό, το bullying, την κοροϊδία. Όπως η Karl Heinrich Ulrichs, που πρώτη μίλησε για δικαιώματα ομοφυλοφίλων, μες την καταχνιά του 19ου αιώνα. Η Barbara Gittings, η πρώτη gay ακτιβίστρια. Ο Harvey Milk, ο πρώτος gay που εξελέγη σε δημόσιο αξίωμα. Ο Magnus Hirschfeld, ο «πατέρας» των trans. H Audre Lorde, o Bayard Rustin, χιλιάδες gay ακτιβιστές των οποίων οι φωνές έφτασαν από την μια άκρη του πλανήτη στην άλλη.\nΆργησαν κάτι δεκαετίες αλλά έφτασαν, έτσι είναι οι αλλαγές, θέλουν το χρόνο τους. Και η δική σου φωνή θα φτάσει σε κάποια χρόνια από τώρα, πρώτα όμως πρέπει να ακουστείς. Έχεις πολλά δανεικά χιλιόμετρα να ξεχρεώσεις, οπότε πάμε πορεία, έχουμε δρόμο μπροστά μας. Πάμε πορεία για να δείξουμε σε ανεκτικούς και μη, πως δε θα τους περάσει. Πάμε πορεία για να τιμήσουμε Κύπριους και ξένους ακτιβιστές. Πάμε πορεία γιατί οφείλουμε να καλύψουμε την απόσταση ώστε κανείς πουθενά στο μέλλον να μη χρειαστεί να τη διανύσει. Και οφείλεις, σε αυτήν την πορεία, να περπατήσεις περήφανα, γιορτάζοντας στο τέλος της την αποδοχή, τη διαφορετικότητα, τη ζωή.


City press-gr®: Δείτε τι περιέχει το αίμα των Ελλήνων με βάση Αιματολογικές εξετάσεις. Μας δολοφονούν ομαδικά;\nΔείτε τι περιέχει το αίμα των Ελλήνων με βάση Αιματολογικές εξετάσεις. Μας δολοφονούν ομαδικά;\nΩστόσο, παρά τις σχετικές δημοσιεύσεις που μεσολάβησαν από τότε – και σε έντυπα του «χώρου», αλλά και σε mainstream έντυπα – οι οποίες γνωστοποίησαν το θέμα σε μεγαλύτερη μερίδα του κοινού, μία πληροφορία που προήλθε από αιματολογικό εργαστήριο….\nστάθηκε η αφορμή το ΗΝ να επανεξετάσει το θέμα, καθώς φαίνεται να ανοίγεται μία νέα διάσταση στην υπόθεση των chemtrails, που κρούει -με αποδείξεις, πλέον- τον κώδωνα του κινδύνου για την Ελλάδα. Σύμφωνα, λοιπόν, με αποτελέσματα εξετάσεων ρουτίνας, το αίμα των Ελλήνων παρουσιάζει αυξημένες ποσότητες βαρέων μετάλλων και αλουμινίου – χημικά στοιχεία τα οποία περιέχονται και στη σύνθεση των περιβόητων αεροψεκασμών… HΝ


Δρ Γιάννης Β Διαμαντής: Πανεπιστημιακός με κοινωνική προσφορά. - Asopichos\nΑρχική Συνεντεύξεις Δρ Γιάννης Β Διαμαντής: Πανεπιστημιακός με κοινωνική προσφορά.\nΔρ Γιάννης Β Διαμαντής: Πανεπιστημιακός με κοινωνική προσφορά.\n21 Δεκεμβρίου, 2015,6:46 μμ\nΟ Καθηγητής Υδρογεωλογίας μιλά στο asopichos.gr για τα νερά του Ορχομενού, την άρδευση και τα προγράμματα για την Κωπαΐδα, τα έργα των Μινυών, την ρύπανση και την εκμετάλλευση των ανανεώσιμων πηγών ενέργειας.\nΠέρα από άλλα χαρακτηριστικά η ιδιαίτερη πατρίδα του Δρ Υδρογεωλογίας του Τμήματος Πολιτικών Μηχανικών της Πολυτεχνικής Σχολής του Δημοκρίτειου Πανεπιστημίου Θράκη, Γιάννη Διαμαντή, ο Ορχομενός, έχει να επιδείξει της πηγές των Χαρίτων, αστείρευτες για πάνω από 5.000 χρόνια.\nΜε τόσα νερά αυτός ο τόπος δεν θα μπορούσε παρά να έχει και έναν μεγάλο και ειδικό επιστήμονα για το αγαθό της ανθρωπότητας, το νερό.\nΚαταξιωμένος στο πανεπιστημιακό γίγνεσθαι, χαίρει άκρας εκτίμησης στους χώρους που κινείται και έχει ξεπεράσει προ πολλού τα σύνορα της πατρίδας μας.\nΜεταλαμπαδεύει τις γνώσεις του μέσω των προγραμμάτων που εκπονεί για την αξιοποίηση και εκμετάλλευση ενός των πολυτιμότερων αγαθών του Πλανήτη, του νερού.\nΟ Δρ Υδρογεωλογίας του Τμήματος Πολιτικών Μηχανικών της Πολυτεχνικής Σχολής του Δημοκρίτειου Πανεπιστημίου Θράκης, γεννήθηκε στον Ορχομενό στις 21 Οκτωβρίου 1948.\nΚατοικεί στην Ξάνθη από το 1975 όπου και η Πανεπιστημιακή του έδρα, είναι παντρεμένος και έχει δύο παιδιά.\nΤελειώνοντας το Γυμνάσιο στον Ορχομενό, σπούδασε και απέκτησε πτυχίο (1971) από το Φυσιογνωστικό Τμήμα της Φυσικομαθηματικής Σχολής του Αριστοτέλειου Παν/μιου Θεσ/νικης.\nΣήμερα είναι καθηγητής του Τμήματος Πολιτικών Μηχανικών του Δημοκρίτειου Πανεπιστημίου Θράκης (ΔΠΘ) από το 1985.\nΟι πηγές του Ορχομενού\nΚύριε Διαμαντή, ο τόπος μας έχει να επιδείξει, σε σχέση με το αντικείμενό σας, τον πλούσιο υδροφόρο ορίζοντα, τα υδραυλικά έργα των Μινυών στην αρχαιότητα αλλά και τα σύγχρονα έργα αποξήρανσης της Κωπαΐδας. Σας επηρέασε αυτό το γεγονός για την επιλογή της επιστημονικής σας ενασχόλησης;\nΑρχικά όχι στη πορεία ναι. Εκείνα τα χρόνια επέλεγες κάποια τμήματα πανεπιστημιακά σχεδόν τυχαία, έτσι έγινε και σε μένα, όμως αυτό που λέτε, η καταγωγή μου από περιοχή πλούσια σε νερά, με επηρέασε στην επιλογή μου για το θέμα της διδακτορικής μου διατριβής, δηλαδή της μετέπειτα επιστημονικής μου πορείας. Πάντα με προβλημάτιζε η αέναη λειτουργία των πηγών, πάντα με προβλημάτιζε το αστείρευτο νερό στις γεωτρήσεις, πάντα με προβλημάτιζε η συνεχής ροή των ποταμών ακόμα και το καλοκαίρι. Έτσι με οδηγό αυτές τις εικόνες του «μαθητή» ήθελα να δώσω λεπτομερείς απαντήσεις και έτσι επέλεξα ως θέμα τα υπόγεια νερά (έρευνα και διαχείριση), επιλέγοντας μια περιοχή με μεγάλο κάμπο όπως στη πατρίδα με κύρια χρήση του νερού στο πρωτογενή τομέα όπως στη πατρίδα.\nΤα υδραυλικά έργα των αρχαίων Μινυών αποτελούν κατά τους μελετητές ένα μεγάλο και θαυμάσιο έργο και έχει χαρακτηριστεί το μεγαλύτερο υδραυλικό έργο της αρχαιότητας. Εσείς με τις γνώσεις σας πως το αξιολογείται;\nΗ αξιολόγηση, όπως είπατε, έχει γίνει σε παγκόσμιο επίπεδο, έχει αξιολογηθεί και έχει μελετηθεί από καταξιωμένους επιστήμονες, κυρίως ο τόσο απλός αλλά και τόσο σύνθετος τρόπος αποστράγγισης της λίμνης Κωπαίδας, κάτι που για να το κατορθώσουν στα σύγχρονα χρόνια, χρειάστηκαν απλά τα ήδη προχωρημένα τεχνικά μέσα για να κάνουν τη περιβόητη σήραγγα Καρδίτσας.\nΟι μηχανικοί όμως επί Μινύα, το κατόρθωσαν με φυσικούς τρόπους και με υδραυλική σκέψη που τη ζηλεύει ακόμα και σήμερα κάθε σύγχρονος υδραυλικός μηχανικός. Έκαναν κανάλια και μικροφράγματα με υπάρχοντα διαθέσιμα υλικά, κυρίως όμορφα λαξευμένες πέτρες, ( οι οποίες δυστυχώς σήμερα είναι σκορπισμένες στα χωράφια και σε πολλά από αυτά χρησιμοποιούνται ως σύνορο).\nΟ υδάτινος πλούτος του Ορχομενού μπορεί να γίνει Ανανεώσιμη Πηγή Ενέργειας;\nΘίγεται ένα θέμα πάντα επίκαιρο και άκρως ενδιαφέρον, ιδιαίτερα στη σημερινή οικονομική κρίση που διέρχεται η χώρα, αλλά και το συνεχιζόμενη επιβάρυνση του περιβάλλοντος με τα αέρια του «θερμοκηπίο»υ. Ανανεώσιμε πηγές αποτελεί ο ήλιος ο αέρας τα κύματα της θάλασσας, τα διάφορα καλλιεργήσιμα ενεργειακά φυτά (βιοκαύσιμα), η θερμοκρασία του υπεδάφους (γεωθερμία) και τα νερά, τόσο με τη κίνησή τους όσο και τα υπεδάφεια με τη διαφορετική θερμοκρασία από την ατμοσφαιρική.\nΗ Ελλάδα είναι ιδιαίτερα προικισμένη με όλες τις μορφές AΠE απολαμβάνει υψηλή ηλιακή ακτινοβολία καθ’ όλη τη διάρκεια του χρόνου, αρκετές περιοχές έχουν σταθερούς και δυνατούς ανέμους σε συνεχή βάση. Λόγω της μορφολογίας του εδάφους, ευνοείται η δημιουργία μικρών αλλά και μεγάλων υδροηλεκτρικών έργων. Παράλληλα, η Ελλάδα ως χώρα κυρίως γεωργική (βλέπε για παράδειγμα Κωπαίδα), διαθέτει αρκετά αποθέματα βιομάζας κατάλληλα για την παραγωγή ενέργειας. Τέλος, είναι προικισμένη και με την ενέργεια του υπεδάφους, τη γεωθερμία.\nΠαρά το γεγονός ότι, η Ελλάδα είναι πλούσια σε όλες τις μορφές ανανεώσιμων πηγών ενέργειας, εντούτοις η αξιοποίησή τους, με λίγες εξαιρέσεις, παραμένει ακόμη σε εμβρυακό στάδιο, συγκρινόμενη με άλλες χώρες αλλά και με αυτές τις ίδιες τις δυνατότητες της χώρας. Βρισκόμαστε στη προτελευταία θέση μεταξύ των χωρών της Ε.Ε. αυτό τα λέει όλα. Τέλος πάντων βλέπεται παρασύρομαι με «πονά» ¨αυτό το θέμα.\nΕπανέρχομαι, μπορούν λοιπόν τα νερά του Ορχομενού να χρησιμοποιηθούν ως πηγή ενέργειας; Βέβαια τα επιφανειακά δηλαδή οι εκροές των πηγών και τα ποτάμια λόγω της ήπιας μορφολογίας δεν προσφέροντα για τέτοια χρήση. Εκείνο όμως που παρουσιάζει μέγιστο ενδιαφέρον είναι τα υπόγεια νερά, αυτό που λέμε η εκμετάλλευση της αβαθούς γεωθερμίας. Πιστεύω ότι πολλές περιοχές της Κωπαΐδας με αξιόλογα υπόγεια αποθέματα και μάλιστα σε μικρά βάθη, θα μπορούσαν με τα κατάλληλα μέσα (π.χ. αντλίες θερμότητας) να αποδώσουν σημαντικά ποσά ενέργειας για αγροτική κυρίως χρήση αλλά και για τη θέρμανση των μονοκατοικιών. Είναι ένα πολύ μεγάλο θέμα με πολύ ενδιαφέρον, απαιτεί ιδιαίτερη συζήτηση.\nΈχει εκπονηθεί και εγκριθεί πρόγραμμα αξιοποίησης των πηγών, σε τουριστικό επίπεδο. Το γνωρίζετε;\nΌχι, αλλά καιρός ήταν, σπάνια τέτοιου κάλους περιβάλλοντα μένουν αναξιοποίητα.\nΤι θα πρέπει να προσεχθεί σε μια τέτοια αξιοποίηση;\nΌλες οι δραστηριότητες θα πρέπει να είναι ήπιες, χωρίς επιβαρυντικά φορτία, με στόχο την προστασία της ποιότητας των νερών και της ανάδειξης των περιβαλλοντικών, ιστορικών και κοινωνικών χαρακτηριστικών της περιοχής\nΟι πηγές του Ορχομενού δεν έχουν στερέψει πάνω από 5.000 χρόνια. Τι λέτε έχουν μέλλον;\nΕξαρτάται τι εννοείτε με την έννοια «μέλλο», αν θα τρέχουν νερά; Η απάντηση είναι ναι. Όμως το πρόβλημα είναι η ποιότητα των νερών, αν αυτά που θα ρέουν θα είναι της ενδεδειγμένης ποιότητας. Για το λόγο αυτό χρειάζεται ιδιαίτερη φροντίδα και προστασία των πηγών από τους αρμόδιους.\nΘα μου επιτρέψετε μια απλοϊκή ερώτηση. Από πού έρχονται τα νερά αυτά;\nΌπως όλα τα υπόγεια νερά προέρχονται από τα ατμοσφαιρικά κατακρημνίσματα δηλαδή τις Βροχοπτώσεις τις χιονοπτώσεις κ.λ.π. Πρόκειται επομένως για επιφανειακά νερά που με διάφορους τρόπους διεισδύουν και τροφοδοτούν τις υπόγειες αποθήκες. Όσο αφορά τα νερά των πηγών προέρχονται άμεσα από τις βροχοπτώσεις που πέφτουν θα έλεγα στην ευρύτερη περιοχή του Ακόντιου όρους και έμμεσα από τις βροχοπτώσεις που πέφτουν στη λεκάνη απορροής του Παρνασσού και συγκεντρώνονται στο Κηφισό ποταμό και κατά την επαφή του Κηφισού με το ακόντιο όρος, τροφοδοτεί συνεχώς με νερά τις υπόγειες αποθήκες των πηγών του Ορχομενού.\nΗ ποιότητα του νερού μας;\nΗ ποιότητα γενικά θα έλεγα ότι είναι καλή, όμως συνήθως διαφοροποιείται κατά τη διαδρομή του προς τη κατανάλωση, τόσο από τα συστήματα άντλησης όσο και από τη φθορά του δικτύου μεταφοράς. Επειδή όμως τα πετρώματα που φιλοξενούν τα υδροφόρα των πηγών είναι πολύ περατά, απαιτείται ιδιαίτερη προσοχή και φροντίδα σε όλη την ανάντη* περιοχή των πηγών για την αποφυγή εστιών ρύπανσης (σκουπιδότοποι, κτηνοτροφικές μονάδες κ.λ.π.)\nΕπίσης μια ακόμη διευκρίνιση για τη ποιότητα. Νερά τα οποία αντλούνται από γεωτρήσεις έστω και γειτονικές των πηγών είναι δυνατόν να έχουν επηρεαστεί από τα διαφορετικά πετρώματα της περιοχής που συναντώνται στη γεώτρηση με αποτέλεσμα σε κάποιες περιπτώσεις να είναι επιβαρυμένα με διάφορα χημικά στοιχεία. Για παράδειγμα κάποιες γεωτρήσεις να εμφανίζουν σίδηρο ή μαγγάνιο.\nΟ Δρ Γιάννης Β Διαμαντής Το 1975 διορίστηκε ως Βοηθός της Τεχνικής Γεωλογίας στο νεοσύστατο τότε τμήμα Πολιτικών Μηχανικών του ΔΠΘ, που είχε ως έδρα την Ξάνθη. Το 1985 διορίστηκε μετά από εκλογή Λέκτορας στον Τομέα της Γεωτεχνικής Μηχανικής του Τμήματος Πολιτικών Μηχανικών του ΔΠΘ με αντικείμενο «Τεχνική Γεωλογία, με έμφαση στα υπόγεια νερά».\nΤο 1989 μετά από εκλογή διορίστηκε Επίκουρος Καθηγητής στον Τομέα της Γεωτεχνικής Μηχανικής του Τμήματος Πολιτικών Μηχανικών του ΔΠΘ με το ίδιο αντικείμενο, το 1997 εκλεγμένος και πάλι, αναλαμβάνει Αν. Καθηγητής και το 2008 εκλέγεται Καθηγητής του παραπάνω Τομέα του τμήματος Πολιτικών Μηχανικών του ΔΠΘ.\nΜιλήσαμε για το παρελθόν. Τα νερά από τις πηγές Ορχομενού εξακολουθούν να υδροδοτούν την Κωπαΐδα για άρδευση αλλά και πολλές κοινότητες για την ύδρευσή τους. Σας έχει απασχολήσει η περαιτέρω εκμετάλλευσή τους; Αν ναι πώς;\nΕίναι ένα ακόμα μεγάλο θέμα αυτό που θίγεται. Με έχει απασχολήσει και με απασχολεί. Με λίγα λόγια για όλο το πεδίο της Κωπαΐδας απαιτείται ένα διαχειριστικό σχέδιο που να περιλαμβάνει με αξιόπιστα στοιχεία το δυναμικό των επιφανειακών και υπόγειων νερών της περιοχής και από τη άλλη τις εν δυνάμει χρήσεις με προτεραιότητες.\nΈχουν πραγματοποιηθεί κατά καιρούς διαχειριστικά σχέδια, κυρίως για τη συνολική λεκάνη απορροής του Παρνασσού, η οποία περιλαμβάνει και τη Κωπαίδα. Όμως στα σχέδια αυτά θα πρέπει να επιχειρηθεί η διάκριση και η μεγέθυνση του θέματος της Κωπαίδας. Στη συνέχεια με βάση τις δυνατές ποσότητες που τα διαχειριστικά σχέδια θα επιτρέπουν για χρήση στο πρωτογενή τομέα, θα πρέπει να σχεδιαστεί η καλλιεργητική καμπάνια για όλο το πεδίο.\nΓνωρίζετε κι εσείς την μόνιμη διαμαρτυρία των αγροτών της περιοχής για την ποιότητα άρδευσης του Κωπαϊδικού πεδίου. Πιστεύετε ότι υπάρχει λύση;\nΜε βάση τη προηγούμενη απάντηση νομίζω πως υπάρχει. Αλλά επαναλαμβάνω όλα θα πρέπει να καθοριστούν οι αρχές με επιστημονικά μέσα και όλοι θα πρέπει να υπακούουν σαυτές τις αρχές (π.χ. τρόπος άρδευσης για συγκεκριμένες περιοχές και προτεινόμενες καλλιέργειες π.λ.π.)\nΕξαγγέλλονται συχνά-πυκνά μέτρα και έργα για την άρδευση της Κωπαΐδας. Πιστεύετε ότι είναι στη σωστή κατεύθυνση ή δεν έχουν μέλλον;\nΕάν δεν πραγματοποιηθούν με βάση τα επιστημονικά δεδομένα και με βάση όσα προανέφερα δεν νομίζω ότι θα λυθεί το πρόβλημα.\nΣας έχει ενοχλήσει κάποιος φορέας για το θέμα αυτό;\nΌχι εκτός από ελάχιστους και κυρίως τοπικούς (και ιδιαίτερα φίλοι),που νοιώθουν την ανάγκη κατά καιρούς να ακούσουν την άποψή μου για το θέμα.\nΈχετε μελέτες ή εμπειρία για κάποιο αντίστοιχο έργο σαν της Κωπαϊδας;\nΌλη μου η επιστημονική διαδρομή είναι αφιερωμένη σε τέτοια θέματα. Μη ξεχνάτε κατοικώ και εργάζομαι σε μια περιοχή με μεγάλα πεδία αντίστοιχα της Κωπαίδας, με τα ίδια προβλήματα, τι ίδιες ανησυχίες.\nΠόσο μεγάλο είναι το πρόβλημα της ρύπανσης του υδροφόρου ορίζοντα της Κωπαϊδας από τα λιπάσματα και τα φυτοφάρμακα;\nΑν αναφέρετε στη βαθιά υδροφορία που κυρίως υδρεύει τους οικισμούς, δεν νομίζω ότι κινδυνεύει από τέτοιας μορφής ρύπανσης, γιατί παρεμβάλλονται μεγάλου πάχους αργιλικά στρώματα που αποτρέπουν την βαθιά διείσδυση αυτών των ρύπων. Όσο αφορά την αβαθή υδροφορία (βάθους μέχρι 10 μέτρα περίπου) ίσως να έχουν επηρεαστεί, απαιτείται ειδική μελέτη κυρίως για τη λεγόμενη νιτρορύπανση. Είναι ένα σημαντικό θέμα όπου περιοχές με νιτρορύπανση στα υπόγεια νερά μπορούν να μπουν σε πρόγραμμα της Ε.Ε. και ενισχύονται οικονομικά και εφαρμόζονται οι κώδικες ορθής γεωργικής πρακτικής. Δεν γνωρίζω αν έχει πραγματοποιηθεί έλεγχος ντρικών, όπως λέμε στη Κωπαίδα.\nΑπειλείται η υγεία των κατοίκων του Κωπαϊδικού πεδίου;\nΘεωρώ πως όχι αλλά όμως χρειάζεται επαγρύπνηση συνεχής ποιοτικός έλεγχος και προστασία από τέτοιου είδους ρυπάνσεις των περιοχών ανάντη* των σημείων εκφορτήσεων των πηγών.\nΣε συνδυασμό με τα γνωστά προβλήματα στον Ασωπό ποταμό, τα νερά του υδροφόρου ορίζοντα της Κωπαΐδας χύνονται στον Ευβοϊκό κόλπο, υπάρχει πρόβλημα;\nΌχι γιατί λείπουν από την ευρύτερη περιοχή της Κωπαίδας ρυπογόνες βιομηχανίες, όπως αυτές στο περιβάλλον του Ασωπού ποταμού.\nΑνελλιπώς από το 1975 ο Δρ Γιάννης Β Διαμαντής διδάσκει μέχρι σήμερα σε προπτυχιακό και μεταπτυχιακό επίπεδο μαθήματα της ειδικότητάς του (Γεωλογία για Μηχανικούς, Υπόγεια νερά κ.α.) στα τμήματα της Πολυτεχνικής Σχολής του ΔΠΘ καθώς και στο μεταπτυχιακό της Πολυτεχνικής Σχολής ( Προχωρημένα θέματα υδρογεωλογίας, Γεωθερμία έρευνα και εφαρμογές) και του Γεωλογικού Τμήματος του ΑΠΘ (Διαχείριση υδατικών πόρων σε παράκτιες περιοχές – Τεχνητός Εμπλουτισμός)».\nΜε την επίβλεψή του έχουν εκπονηθεί 15 συνολικά Διδακτορικές διατριβές και από αυτές 4 ως πρόεδρος τριμελούς επιτροπής και 11 ως μέλλος.\nΣήμερα είναι σε εξέλιξη υπό την επίβλεψή του άλλες 4 διδακτορικές διατριβές, ένας μεγάλος αριθμός έχουν εκπονηθεί όπως και ένας πολύ μεγάλος αριθμός διπλωματικών και μεταπτυχιακών εργασιών επίσης με την επίβλεψή του.\nΚατάγεστε από τον Ορχομενό, πως ήταν τα παιδικά και τα μαθητικά σας χρόνια;\nΘα έλεγα καλά, στα χρόνια τα δικά μας ήταν περιορισμένα τα ενδιαφέροντα αλλά και η ζωή των νέων ήταν περιορισμένη σε κάποια χρονικά πλαίσια. Με βάση λοιπόν και τις παραπάνω εκδοχές, ήταν καλά, με κυριότερο ότι συμμετείχαμε από τα μικρά μας χρόνια σε όλες τις οικογενειακές δραστηριότητες αγροτικές, επιχειρηματικές κ.λ.π.)\nΕχετε κρατήσει φιλίες;\nΤις καλύτερες, με πολύ συχνές επαφές. Όταν θέλω να ηρεμήσω από κάτι, σκέφτομαι τους Ορχομένιους φίλους μου, και συχνά τους τηλεφωνώ, αυτό νομίζω λέει πολλά.\nΠηγαίνετε στον Ορχομενό;\nΠριν λίγα χρόνια πήγαινα αρκετά συχνά , τώρα μου λείπει γιατί μου λείπουν και οι δικοί μου οι άνθρωποι, κάποιοι έφυγαν νωρίς. Π προσπαθώ πάντα να βρω την ευκαιρία για κάποια επίσκεψη.\nΥπάρχει σκέψη για επιστροφή στις ρίζες;\nΌχι έχω γίνει πλέον Θρακιώτης με Ορχομένιες ρίζες.\nΥπάρχει κάτι που θα θέλατε να κάνετε για τον Ορχομενό και δεν το έχετε κάνει;\nΉθελα και θέλω να φανώ χρήσιμος σε κάτι που κατέχω. Δεν εξαρτάται μόνο από μένα αυτό.\nΘα ήθελα να σας προτείνω να οργανώσουμε μια διάλεξή σας στον Ορχομενό είστε πρόθυμος;\nΝομίζω όλα τα προηγούμενα απαντούν από μόνα τους. Αφήνω σε εσάς την απάντηση.\nΕνημερώνεστε για τα νέα της ιδιαίτερης πατρίδας σας;\nΧαίρομαι που μέσα από το διαδίκτυο μαθαίνω τόσα πολλά για το τόπο μου. Κάθε πρωί κάνω μια «περαντζάδα» στα του Ορχομενού και μετά μπαίνω στα θέματά μου.\nΕπανειλημμένες επισκέψεις επιστημονικής συνεργασίας σε θέματα της ειδικότητάς του έχει πραγματοποιήσει ο Δρ Γιάννης Β Διαμαντής σε διάφορα Πανεπιστήμια του εξωτερικού, όπως για παράδειγμα:\nΜ Βρετανία Πανεπιστήμια Leeds και Durham, School of Engineering, για θέματα ρύπανσης υπόγειων υδάτων\nΙταλία Pisa, International Institute for Geothermal Research, σε θέματα διάκρισης των πηγών ρύπανσης των υπόγειων νερών παράκτιων περιοχών..\nΙταλία Pergamo ISMES (Δημόσιο Ερευνητικό Ινστιτούτο σε θέματα υδραυλικής και υπόγειων νερών, για ενημέρωση στα σύγχρονα συστήματα ελέγχου της ποιότητας των υπόγειων νερών.\nΚύπρος στο Τμήμα Ανάπτυξης Υδάτων και Τμήμα Γεωλογικής Επισκόπησης της Κυπριακής Δημοκρατίας, για ανταλλαγή εμπειριών σε θέματα υπόγειων νερών σε παράκτιες περιοχές και τεχνητού εμπλουτισμού υπόγειων υδροφορέων.\nΑυστραλία με πανεπιστήμια (University of Western Australia, South Perth, University of Adelaide, Faculty of Agricultural and Natural Resourses), και Ερευνητικά Ινστιτούτα του Υπουργείου Γεωργίας της Αυστραλίας, Dep. Agriculture and Resource Economics, Dept. Soil Science, Institute Agriculture Western Australia, Geraldton District) για ενημέρωση, σεμινάρια και συζήτηση σε θέματα υδρόφοβων εδαφών (Water Repellent Soil).\nΟλλανδία με το Ινστιτούτο ALTERRA (Green World Research) που εδρεύει στο Wageningen , συνεργασία σε θέματα κίνησης του νερού μέσα από την ακόρεστη ζώνη.\nΡωσία με τα πανεπιστήμια της Μόσχας (Moscow State University of Environmental Engineering) και του Saratov (Saratov State Agrarian University), στο πλαίσιο ερευνητικών προγραμμάτων.\nΕυρωπαϊκή Ένωση στο πλαίσιο ερευνητικών προγραμμάτων, που υποστηρίχθηκαν από την Ευρωπαϊκή Ένωση , συνεργάστηκε με ένα μεγάλο αριθμό πανεπιστημίων και ερευνητικών κέντρων του Εξωτερικού κατανεμημένα σε όλες τις ηπείρους.\nΤο βιογραφικό του Δρ Γιάννη Β Διαμαντή είναι ατελείωτο!\nΣταχυολογούμε εκτός των παραπάνω:\nΥπηρέτησε σε διάφορες Διοικητικές θέσεις όπως 1998-99 έως και το 2010-11 ως εκλεγμένος Διευθυντής του Τομέα Γεωτεχνικής Μηχανικής του ΔΠΘ, 2007 μέχρι σήμερα Διευθυντής του εργαστηρίου Τεχνικής Γεωλογίας του Τομέα Γεωτεχνικής Μηχανικής, 1998-2000 εκλεγμένος Αναπληρωτής Πρόεδρος του Τμήματος Πολιτικών Μηχανικών του ΔΠΘ.\n2000- 2004 εκλεγμένος Πρόεδρος του Τμήματος Πολιτικών Μηχανικών του ΔΠΘ, 2004-2011 εκλεγμένος Κοσμήτορας της Πολυτεχνικής Σχολής του ΔΠΘ.\nΓια αρκετά χρόνια μέλλος της Συγκλήτου του ΔΠΘ, μέλος της Ιδρυτικής Γενικής Συνέλευσης του Τμήματος Μηχανικών Περιβάλλοντος με ιδιαίτερη συνεισφορά στη σχεδίαση των μαθημάτων του προγράμματος σπουδών.\nΈχει δημοσιεύσει, μόνος ή μαζί με συνεργάτες και συναδέλφους, ένα σημαντικό αριθμό επιστημονικών εργασιών τόσο σε Διεθνή και Ελληνικά περιοδικά (29 μετά από κρίση της εργασίας), καθώς και σε πρακτικά (μετά από κρίση της εργασίας) 67 Διεθνών ή Ελληνικών Συνεδρίων, εκ των οποίων 17 έχουν δημοσιευθεί σε περιοδικά του κλάδου που διοργάνωνε το συνέδριο.\nΌλες οι παραπάνω εργασίες έχουν προκύψει από τις εκτεταμένες και μακροχρόνιες έρευνες του εργαστηρίου Τεχνικής Γεωλογίας στο οποίο υπηρετώ από το 1975 και αφορούν κατά κύριο λόγο τη Διαχείριση των Υδατικών Πόρων, τη Ρύπανση των Υπόγειων Νερών, το φαινόμενο της διείσδυσης της θάλασσας στα υπόγεια παράκτια νερά, τον Τεχνητό Εμπλουτισμό των υπόγειων υδροφόρων στρωμάτων, Γεωθερμία έρευνα και χρήσεις κ.λ.π.\nΓια τις διάφορες εργασίες γίνεται μια εκτεταμένη αναφορά με ετεροαναφορές, από διάφορους επιστήμονες της Ελλάδας και του εξωτερικού, που εντοπίζονται στις διάφορες βάσεις (Scopus, Google Scholar κ.α.).\nΈνας σημαντικός αριθμός των εργασιών χρησιμοποιείτε ως αναφορά βάσης για τις διάφορες μελέτες που πραγματοποιούνται ανά την Ελλάδα από διάφορους μελετητές και αφορούν την «Διαχείριση του υδάτινού δυναμικού».\nΕκπόνηση σημαντικού αριθμού χρηματοδοτούμενων Ερευνητικών Προγραμμάτων, ως Επιστημονικός υπεύθυνος, αρκετά των οποίων έχουν συμβάλει στην ολοκλήρωση των διδακτορικών διατριβών που εκπονήθηκαν υπό την επίβλεψή μου, πρόκειται είτε για Ελληνικά ή για Ευρωπαϊκά ανταγωνιστικά (Intereg, Θαλής κ.λ.π.).\n…και συγγραφικό έργο\nΈχει συγγράψει ένα σημαντικό αριθμό ερευνητικών εκθέσεων (50),, ως αποτέλεσμα των ερευνητικών προγραμμάτων (Ελληνικών και Ευρωπαϊκών), που έχουν εκπονηθεί από το Τομέα Γεωτεχνικής Μηχανικής του ΔΠΘ\nΈχει επίσης συγγράψει για τις ανάγκες των προπτυχιακών μαθημάτων που έχω διδάξει ή διδάσκω διάφορα βιβλία υπό μορφή διδακτικών σημειώσεων με τίτλο\n“Γεωλογία για μηχανικούς – Εισαγωγή στην Τεχνική Γεωλογία”. Σελίδες 233\n“Υπόγεια νερά προέλευση – ανάπτυξη” σελ. 137.\n«Επιλεγμένα θέματα Υδρογεωλογίας», σελ. 191.\n«Περιβαλλοντική Γεωλογία», σελ.172.\nΕισαγωγή στα φράγματα και συνοδά έργα (μαζί με τον Αν. Καθηγητή Πλίακα Φώτη)\nΔιδακτικές σημειώσεις για τα μεταπτυχιακά μαθήματα μαζί με τον Αν. Καθηγητή κ. Πλιάκα Φώτη\n“Επιλεγμένα Θέματα Προχωρημένης Υδρογεωλογίας: 1. Παράκτιοι Υδροφόροι – Θαλάσσια Διείσδυση, 2. Τεχνητός εμπλουτισμός των Υπόγειων Νερών, 3. Υδρογεωλογικά Μοντέλα και Υπολογιστικοί Κώδικες 338 σελίδων.\nΠλούσια επίσης είναι και η κοινωνική προσφορά σε διάφορους τομείς του συντοπίτη μας καθηγητή Γιάννη Β Διαμαντή.\nΚύριε καθηγητά εγώ από την πλευρά μου και θέλω να πιστεύω όλοι οι συμπατριώτες μας, είμαι υπερήφανος για εσάς για όσα έχετε κάνει και τιμάτε τον τόπο μας.\nΚαι εγώ σας ευχαριστώ, αλλά έκανα αυτό που η συνείδησή μου με προέτρεπε «πανεπιστημιακός με κοινωνική προσφορά».\nΠροηγούμενο άρθροΚαλά στην υγεία του ο Δήμαρχος Θήβας μετά το τροχαίο\nΕπόμενο άρθροΜήνυμα «ελπίδας και αισιοδοξίας» από την Π.Ε. Βοιωτίας\nLIVE “Συνάντηση εξ αποστάσεως” με τον Δήμαρχο Αλιάρτου-Θεσπιέων Γιώργο Ντασιώτη\nΒΙΝΤΕΟ Η Συνέντευξη στο asopichos.gr με τον Δήμαρχο Θήβας Γιώργο Αναστασίου\nLIVE “Συνάντηση εξ αποστάσεως” με τον Δήμαρχο Θήβας Γιώργο Αναστασίου\n13 Μαΐου, 2020,2:46 μμ\n19 Μαΐου, 2020,8:54 μμ


Τοπικοποίηση: Τα Νέα του Πελίτη\nΚυκλοφόρησε από το Σεπτέμβριο του 2013 το 13ο τεύχος, του βασικού έντυπου του Πελίτι "Κατά Τόπους Αγροκτήματα..." Η φετινή έκδοση είναι πιο μικρή σε όγκο, 232 σελίδες για να είναι πιο εύχρηστη. Παρουσιάζει το Πανελλαδικό Δίκτυο Διάδοσης και Διάσωσης των Ντόπιων Ποικιλιών και των Αυτόχθονων Αγροτικών Ζώων, Κατά Τόπους Αγροκτήματα. Το φετινό αφιέρωμα έχει θέμα την "Καλλιέργεια Λαχανικών για Σπόρο". Τιμή 7 ευρώ.\nΜέσα στο 2013 το Πελίτι συμμετείχε ενεργά σε εθνικό και ευρωπαϊκό επίπεδο στη μάχη των κοινωνικών κινημάτων για την βελτίωση της νέας πρότασης της Κομισιόν για νέα Ευρωπαϊκή Νομοθεσία σχετικά με την εμπορική διακίνηση του Πολλαπλασιαστικού Υλικού (σπόροι, βολβοί κλπ). Ήρθαμε σε επαφή με τους ευρωβουλευτές που είναι μέλη των αρμόδιων επιτροπών (γεωργίας και περιβάλλοντος) και τους παρουσιάσαμε τα προβλήματα που δημιουργεί το σχέδιο νόμου. Οι προτάσεις της Κομισιόν για την αναθεώρηση της νομοθεσίας για το πολλαπλασιαστικό υλικό, δυστυχώς υποστηρίζουν κυρίως τη μεγάλη σπορο- βιομηχανία και δεν ευνοούν την αγροτική βιοποικιλότητα. Δηλαδή δεν στηρίζουν τους ελεύθερους δικαιωμάτων αγροτικούς σπόρους, αυτούς που μας εξασφαλίζουν τη διατροφική μας ασφάλεια και ανεξαρτησία. Επίσης οι προτάσεις αυτές, απαγορεύουν στα κράτη μέλη να κάνουν προσαρμογές για τις δικές τους ιδιαιτερότητες, κάτι που είναι ιδιαίτερα σοβαρό για τη χώρα μας. Αυτή την εβδομάδα, 8 ευρωβουλευτές εκ των οποίων οι δύο είναι Έλληνες, έχουν καταθέσει πρόταση για επιστροφή της πρότασης προς την Κομισιόν ώστε να γίνουν ριζικές αλλαγές πριν να προχωρήσει για ψηφοφορία στην ολομέλεια του ευρωκοινοβουλίου. Εναλλακτικά, μεγάλος αριθμός ευρωβουλευτών από εκείνους που μετέχουν στις αρμόδιες επιτροπές, εκ των οποίων άλλοι δύο Έλληνες, προτείνουν πληθώρα τροπολογιών προς την κατεύθυνση της προστασίας της αγροτικής βιοποικιλότητας. Όλα αυτά είναι μια μεγάλη νίκη των κινημάτων της Ευρώπης και του Πελίτι. Μπορείτε να δείτε τη Διακήρυξη της Βιέννης που συντάχθηκε από τις οργανώσεις της Ευρώπης με τη δική μας συμμετοχή. Σας προτείνουμε να υπογράψετε και την Εκστρατεία για την Ελευθερία των Σπόρων. Στις αρχές του 2014 θα ξεκινήσει μια Ευρωπαϊκή καμπάνια ενημέρωσης του κοινού για την προτεινόμενη νομοθεσία, σε αυτή τη καμπάνια θα υπάρχει ακόμη μια πανευρωπαϊκή έκκληση για συλλογή υπογραφών που προτείνουμε να την υπογράψετε και αυτή.\nΣτις 26 Απριλίου του 2014 το Πελίτι οργανώνει τη 14η Πανελλαδική Γιορτή Ανταλλαγής Ντόπιων Ποικιλιών στη γη του Πελίτι. Η γιορτή περιλαμβάνει ομιλίες, σεμινάρια, δράσεις για τα παιδιά, φαγητό, μουσική, χαριστικό παζάρι κλπ. Όσοι από σας θέλουν να έρθουν ως καλλιεργητές ή κτηνοτρόφοι θα πρέπει να μας το κάνουν γνωστό ως τις 28 Φεβρουαρίου 2014. Όσοι έρχεστε ως επισκέπτες δεν χρειάζεται να μας το δηλώσετε. Η είσοδος είναι δωρεάν και η διανομή των σπόρων γίνεται με κουπόνια, αντιστοιχούν 4 κουπόνια σε κάθε επισκέπτη. Η γιορτή το 2014 είναι μόνο σε εθνικό επίπεδο παρόλα αυτά όμως θα πάρει διεθνές χαρακτήρα γιατί, στις 27 Απριλίου 2014 από τη γη του Πελίτι θα ξεκινήσει το Διεθνές Καραβάνι Αλληλεγγύης για τους Σπόρους. Στόχος μας να φτάσουμε την 1η Μαΐου 2014 στη νότια Γαλλία όπου το Κοκοπελλί οργανώνει φέτος τις Διεθνείς Ημέρες Σπόρων. Στο καραβάνι θα συμμετέχουν διεθνείς προσωπικότητες όπως η Δρ. Βαντάνα Σίβα από την Ινδία. Στη διαδρομή θα γίνονται ομιλίες και εκδηλώσεις για το θέμα των ντόπιων ποικιλιών. Όσοι θέλουν να συμμετάσχουν στο καραβάνι θα πρέπει να μας το κάνουν γνωστό ως τις 28 Φεβρουαρίου 2014. Να σημειώσουμε εδώ ότι τις δύο τελευταίες χρονιές οι Διεθνείς Ημέρες Σπόρων πραγματοποιήθηκαν στη γη του Πελίτι. Η πιο πρόσφατη διοργάνωση (11, 12 και 13 Μαΐου 2013) χαρακτηρίστηκε ως η μεγαλύτερη ανταλλαγή σπόρων στον κόσμο.\nΑναρτήθηκε από ΓΙΩΡΓΟΣ ΚΟΛΕΜΠΑΣ στις 10:21 π.μ.


Εκδηλώσεις για τις Εθνικές επετείους της 25ης Μαρτίου 1821 και της 1ης Απριλίου 1955 – Tamasos News Blog\nΕκδηλώσεις για τις Εθνικές επετείους της 25ης Μαρτίου 1821 και της 1ης Απριλίου 1955\nΗ Ιερά Μητρόπολις Ταμασού και Ορεινής τίμησε και φέτος τις Εθνικές Επετείους της 25ης Μαρτίου 1821 και της 1ης Απριλίου 1955. Την Παρασκευή, 1η Απριλίου, τελέστηκε στον ιερό ναό του Αγίου Γεωργίου στην Πάνω Δευτερά, Πανηγυρική Δοξολογία, προϊσταμένου του Πανιερωτάτου Μητροπολίτου Ταμασού και Ορεινής κ. Ησαΐου, συμπαραστατουμένου από τον ιερό κλήρο της Μητροπόλεως. Στη Δοξολογία παρέστησαν οι πολιτικές και στρατιωτικές αρχές, η μαθητιώσα νεολαία και πλήθος κόσμου.\nΤην Κυβέρνηση εκπροσώπησε η Γενική Διευθύντρια του Υπουργείου Γεωργίας, Αγροτικής Ανάπτυξης και Περιβάλλοντος κα Ολυμπία Στυλιανού, η οποία εκφώνησε και τον Πανηγυρικό της ημέρας. Η κα Ολυμπίου ανέφερε, μεταξύ άλλων, και τα εξής:\n«Η απόδοση τιμής για τις μεγάλες αγωνιστικές στιγμές της ιστορίας και για τους επώνυμους και τους ανώνυμους πρωταγωνιστές της, αποτελεί αναμφίβολα επιτακτικό χρέος. Και για τους λαούς σαν το δικό μας, που περνά ακόμα στιγμές εθνικής δοκιμασίας και αντιμετωπίζει κινδύνους επιβίωσης, αυτό το χρέος αποτελεί μια κορυφαία αναγκαιότητα.\nΓιατί πέρα απο την οφειλόμενη απόδοση τιμής μπορούμε και πρέπει να αντλούμε διδάγματα για συνέχιση και καταξίωση ενός αγώνα που δεν έχει ακόμα δικαιωθεί. Οι εθνικές εκκρεμότητες, τα ανοικτά εθνικά προβλήματα, επιβάλλουν την αναδρομή στο παρελθόν ως ενέργεια και ως έμπνευση για τις διαδοχικά άφθορες αξίες της ελευθερίας, της δικαιοσύνης και της αξιοπρέπειας του ανθρώπου».\nΜετά το πέρας της Δοξολογίας, ακολούθησε Παρέλαση στην οποία έλαβαν μέρος Ιερείς, κρατώντας την Ελληνική και την Κυπριακή σημαία, αγωνιστές της ΕΟΚΑ, μαθητές Νηπιαγωγείων, Δημοτικών, Γυμνασίων και Λυκείων, καθώς και άλλα Οργανωμένα Σύνολα της Μητροπολιτικής Περιφέρειας Ταμασού και Ορεινής. Τα διάφορα Σώματα παρέλασαν υπό τους ήχους της Φιλαρμονικής Ορχήστρας της Μητροπόλεως.\nΣυντάκτης friendsOfTamasosΔημοσιεύτηκε την 2 Απριλίου, 2016 9 Ιουλίου, 2018 Κατηγορίες Ιερά Μητρόπολη Ταμασού και Ορεινής- activities\nΕπόμενο Επόμενο άρθρο: Πασχαλινή Φιλανθρωπική Εκδήλωση στο Mall Έγκωμης


Trebbiano Ristorante, Σάο Πάολο - Κριτικές εστιατορίων - TripAdvisor\nTrebbiano Ristorante: Εστιατόρια στην περιοχή\nΑνοιχτά αργά τη νύχτα - Ιταλικά εστιατόρια για: Ζαρτζίνς\nΕστιατόρια σε Ιταλική για: Morumbi\nΕστιατόρια σε Μεγάλες παρέες για: Ιπιράνγκα\nΔραστηριότητες κοντά σε: Trebbiano Ristorante\nTrebbiano Ristorante, Σάο Πάολο\nΝο 316 από 37.597 Εστιατόρια - Σάο Πάολο\n+55 11 2183-0500\nΤο εστιατόριο Trebbiano Ristorante δεν έχει διαθεσιμότητα για την ώρα που ζητήσατε. Επιλέξτε διαφορετική ώρα ή αναζητήστε εστιατόρια με διαθεσιμότητα.\nτο μεσημέρι της τελευταίας ημέρας\nΤο φαγητό ήταν πολύ καλό. Είχα κάποιες φανταστικές γαρίδες και quinoa και έτσι η κόρη μας Η υπηρεσία ήταν εξαιρετική αν και λίγο αργή\nΑυτό είναι ένα εξαιρετικό εστιατόριο, όπου τα συστατικά και προετοιμασία είναι πολύ καλά φροντισμένος. Εκλεκτό μενού, εξαιρετικό service και μια ήσυχη αλλά κομψή ατμόσφαιρα. Συνιστάται πραγματικά για αναψυχή, επιχειρηματικό ή romance. Υπάρχει επίσης ένα πιάνο μπαρ στον ίδιο όροφο - μπορείτε να συνδυάσετε την προκαθορισμένη...- ή μετά - δείπνο.Περισσότερα\nΠοικίλο μενού, εξαιρετική κουζίνα, θαλασσινά και ιδιαίτερα καλό. Καλή επιλογή από κρασιά, υπηρεσία excellenrt - rerasonable τιμής.\nΥπέροχο εστιατόριο με μια καταπληκτική τοποθεσία\nΠήγαμε εκεί για ένα ρομαντικό δείπνο με την κοπέλα μου! Περάσαμε υπέροχα μαζί εκεί! Ο καθένας που μπορείτε να πάτε, θα πρέπει να πάτε!\nΠρωινό, μεσημεριανό γεύμα, δείπνο ... Υπηρεσία δωματίου, ακόμη και εξυπηρετείται από αυτό το resraurant είναι κορυφαίας ποιότητας και το προσωπικό είναι πολύ φιλικό. Hotel Restaurant και το συνιστώ ανεπιφύλακτα.\nΛάβετε γρήγορα απαντήσεις από το προσωπικό του Trebbiano Ristorante και από προηγούμενους επισκέπτες.\nΔιεύθυνση: Alameda Campinas 266 | Jardim Paulista, Σάο Πάολο, State of Sao Paulo 01404-000, Βραζιλία\nΑριθμός τηλεφώνου: +55 11 2183-0500


Τα ωραία τυρογλυκά του Αιγαίου: μελόπιτες, τσιμπητά και μελιτίνια | ΣΥΝΤΑΓΕΣ | Gastronomos.gr\nTα κρητικά λυχναράκια, τα μελιτίνια της Σαντορίνης, οι μελόπιτες της Μυκόνου και ένα σωρό άλλα γλυκίσματα αποθεώνουν τα τυριά της άνοιξης.\nΦωτογραφίες: Αλέξανδρος Αντωνιάδης, Χριστίνα Γεωργιάδου, Νίκος Καρανικόλας, Νίκος Κόκκας, Έβελυν Φώσκολου\nΣχεδόν σε όλο το νότιο Αιγαίο αξιοποιούν τα φρέσκα ανοιξιάτικα τυριά, πρόβεια και κατσικίσια, αλλά και αγελαδινά σε κάποια νησιά, και όχι μόνο σε αλμυρά παρασκευάσματα, αλλά και στα κεράσματα. Τα τυρένια γλυκά είναι συνδεδεμένα με το Πάσχα σχεδόν σε όλες τις Κυκλάδες, αλλά και στα Δωδεκάνησα και στην Κρήτη. Είναι από τα παλαιότερα γλυκά της Ελλάδας, σίγουρα από τους ομηρικούς χρόνους, απόγονοι των τετυρωμένων πλακούντων της αρχαιότητας. Με μικρές παραλλαγές, πρόκειται για γλυκές πίτες και πιταράκια με πολύ λεπτό φύλλο και γέμιση από φρέσκα τυριά, μέλι ή ζάχαρη, αυγά και μπαχαρικά. Λένε δε πως το σχήμα τους είναι εμπνευσμένο από τις μαργαρίτες της άνοιξης.\nΤο τυρόπηγμα πήζει στην τσαντίλα για να γίνει τυροβολιά\nΟι κυρίες Λίζα Ζουγανέλη και Μαρία Χανιώτη μας δείχνουν πώς φτιάχνουμε τα μυκονιάτικα ραφιόλια.\nΣτη Σαντορίνη, στη Νιο, στη Σίκινο, στη Σύρο και στις Μικρές Κυκλάδες τα λένε μελιτίνια ή μελετίνια, στην Ανάφη τα αποκαλούν μελιτερά, στη Μύκονο, στην Τήνο και στην Πάρο τσιμπητά, στη Φολέγανδρο μανουρόπιτες ή τσιμπητές, στην Αντίπαρο πασχαλινές τυρόπιτες, στην Τήνο και στη Ρόδο τα λένε και γλυκές τυρόπιτες. Στην Κύθνο και στη Σέριφο, πάλι, τα λένε και πίτες της Λαμπρής και είναι συνήθως μεγαλύτερες από τα μελιτίνια. Οι Κρητικοί τα ονομάζουν λυχναράκια ή καλτσούνια, ή καλιτσούνια, και μια παραλλαγή τους είναι και τα ανεβατά, που έχουν σχήμα φακέλου. Στη Ρόδο, στην Κάσο και σε πολλά Δωδεκάνησα κάνουν ανεβατές τις πασχαλινές τούρτες με ζυμάρι προζυμένιο. Λυχναράκια λένε τα μικρά τυροπιτάκια και στη Μήλο, αλλά εκεί, όπως και στη Σύρο και στην Κίμωλο, οι νοικοκυρές φτιάχνουν και μεγάλες, ενιαίες γλυκές τυρόπιτες ταψιού, λιγότερο μπελαλίδικες και ανεπιτήδευτες στην παρασκευή τους. Στη Μήλο, στη Σίφνο, στην Κίμωλο, στη Φολέγανδρο, στη Σίκινο και στη Μύκονο κάνουν τις μελόπιτες, στη Σύρο κάτι ανάλογο είναι οι γλυκές καθολικές τυρόπιτες και στην Τήνο φτιάχνουν και τις σκεπαστές τυρόπιτες, των οποίων η ζύμη διπλώνει ελαφρώς πάνω από τη γέμιση και θυμίζουν τάρτα.\nΜανούρες, μυζήθρες και τυροβολιές\nΗ Σοφία Παρασκευαΐδου μας ετοίμασε μελόπιτα κιμουλιάτικη\nΤα μελιτίνια Σαντορίνης μοιάζουν με τα τσιμπητά της Τήνου και τα λυχναράκια της Κρήτης, μόνο που έχουν πιο λεπτή ζύμη και περισσότερα τσιμπήματα.\nΑπό το πλούσιο και αρωματικό ανοιξιάτικο γάλα τυροκομούνται τα νοστιμότερα και πιο λιπαρά φρέσκα τυριά του χρόνου. Με νωπή, παχιά μυζήθρα, δηλαδή ανθότυρο, φτιάχνουν στην Κρήτη τα λυχναράκια και στις περισσότερες Κυκλάδες τα αντίστοιχα γλυκά τυροπιτάκια τους. Με πέτρωμα, το ουδέτερο γευστικά στεγνό τυρί, κάνουν οι Τηνιακοί τα θρυλικά τσιμπητά τυροπιτάκια της Λαμπρής. Τα αντίστοιχα γλυκάκια που φτιάχνουν οι Σαντορινιοί γίνονται με χλωρό αιγοπρόβειο τυρί, η μελόπιτα της Μυκόνου και η καθολική τυρόπιτα της Σύρου γίνονται συνήθως με τυροβολιά, ενώ η μελόπιτα στην Κίμωλο γεμίζεται με φρέσκια μανούρα. Τα μαλακά τυριά τρίβονται με το χέρι ή με το πιρούνι, ενώ τα σκληρότερα, όπως το πέτρωμα ή η ξερή μυζήθρα, όπου χρησιμοποιούνται, αλέθονται με την πρέσα του πουρέ. Τα συνηθέστερα αρωματικά είναι η βανίλια, η μαστίχα, το ξύσμα λεμονιού ή πορτοκαλιού, το ανθόνερο, το ροδόνερο, το γαρίφαλο και η κανέλα· στην Κρήτη κάποιοι βάζουν δυόσμο κι άλλοι πικραμύγδαλα τριμμένα· τα χανιώτικα ανεβατά τα αρωματίζουν με φύλλα μυρτιάς, ενώ στη Σαντορίνη και στην Ανάφη πολλοί βάζουν και ζαφορά. «Οι πιο εύποροι Συριανοί πρόσθεταν επίσης πούδρα αμυγδάλου και οι πιο μερακλήδες μάγειρες άφηναν ένα πορτοκάλι να στεγνώσει στον ήλιο, έπαιρναν τη στεγνή φλούδα του, την κοπάνιζαν στο γουδί και με αυτήν αρωμάτιζαν την τυρόπιτα», μου λέει ο Λεονάρδος Ρούσσος, μάγειρας από τη Σύρο. Το σιμιγδάλι, η ζάχαρη και τα αυγά βοηθούν τη γέμιση να δέσει, να μείνει σταθερή και να γίνει κρεμώδης, ενώ το ντόπιο θυμαρίσιο μέλι της χαρίζει αίγλη, την κάνει πιο μυρωδάτη και πιο νόστιμη.\nΦύλλο περίτεχνο, λεπτό ή ανεβατό\nΤα μικρά τυροπιτάκια είναι της υπομονής. Η καλονοικοκυρά φαίνεται από την επιδεξιότητά της στο κέντημα του πλισέ στο φύλλο. Ειδικά οι Τηνιακές «δίνουν ρέστα» καπατσοσύνης. Μαζεύονται στα σπίτια μεγάλες παρέες, σιγοτραγουδάνε και κουτσομπολεύουν, και με οδοντογλυφίδες τσιμπάνε ένα ένα τα γλυκά τυροπιτάκια με ανυπέρβλητη μαστοριά, γι’ αυτό άλλωστε τα αποκαλούν και τσιμπητά. Όσο απλοϊκή είναι η κοινή ονομασία τους, «γλυκές τυρόπιτες», τόσο επιτηδευμένο είναι το σχήμα τους. Οι πιο παλιές νοικοκυρές μπορεί να καταφέρουν και πάνω από 30 τσιμπήματα σε ένα τόσο δα γλυκάκι και οι πιο πεπειραμένες τα κεντάνε ακόμα και χωρίς οδοντογλυφίδα. «Αυτές που ξέρουν να τσιμπάνε πάνε τη Μεγάλη Εβδομάδα από σπίτι σε σπίτι για να βοηθήσουν. Από Μεγάλη Τρίτη μέχρι Μεγάλη Πέμπτη τις βρίσκεις αλλού το πρωί, αλλού το μεσημέρι, αλλού το βράδυ. Μεγάλη Τρίτη και Μεγάλη Τετάρτη σε όλο το νησί ψήνουν πασχαλινές τυρόπιτες», μας λέει η Τηνιακή μαγείρισσα Αντωνία Ζάρπα. Αν τις παρατηρήσεις, τα χέρια τους δουλεύουν γρήγορα σαν ραπτομηχανές.\nΗ Παναγιά της Τήνου, στολισμένη με τις σημαίες της στέκει στην κεντρική ανηφόρα της Χώρας και καλωσορίζει τους επισκέπτες\nΗ κιμωλιάτικη μανούρα στραγγίζει σε καλαθάκια\nΑντίστοιχα αριστοτεχνικό σουλούπι έχουν και τα μελιτίνια ή μελετίνια της Σαντορίνης. Στα μηλαίικα οι πτυχώσεις είναι λιγότερες και στα κρητικά ακόμα πιο αραιές.\nΗ σεφ Αντωνία Ζάρπα από την Τήνο μας έδωσε τρεις συνταγές με πέτρωμα, ένα στεγνό τυρί της Τήνου με το οποίο φτιάχνουν και τα τσιμπητά\nΚαι η ζύμη είναι απαιτητική. Πρέπει να αντέχει την υγρασία της γέμισης, να είναι τριφτή, να μην είναι αφράτη και ψωμένια, να μη χρειάζεται να πολυμασιέται, αλλά να λιώνει στο στόμα. Οι έμπειρες νοικοκυρές την ανοίγουν σε λεπτό φύλλο σαν χαρτί, έτσι ώστε να μην κυριαρχεί κι επιβάλλεται στη γέμιση, αλλά να τη συμπληρώνει και να τη συνοδεύει υποστηρικτικά, ενώ παράλληλα να διατηρεί και το σχήμα της στο ψήσιμο. Στη Σαντορίνη τα μελιτίνια έχουν ψηλό παράστημα, της Τήνου είναι συνήθως μερικά χιλιοστά πιο κοντά, ενώ της Κρήτης είναι αρκετά πιο επίπεδα και συνήθως με μεγαλύτερη διάμετρο. Οι Κρητικές νοικοκυρές τα φροντίζουν, να μοσχοβολάνε, γι’ αυτό και τα τακτοποιούν ένα προς ένα πάνω σε φρέσκα λεμονόφυλλα αμέσως μόλις βγουν από τον φούρνο, για να πάρουν άρωμα, και τα στοιβάζουν σε πυργάκια. Το πιο ιδιαίτερο φύλλο το χρησιμοποιούν στα ανεβατά της Κρήτης, που έχουν σχήμα φακέλου, και στις πασχαλινές τούρτες της Ρόδου. Οι Κρήτες φτιάχνουν φύλλο μαγιάς, φουσκωτό και μπριοσένιο, αρωματισμένο με μαχλέπι και μαστίχα, ενώ οι Ροδίτες χρησιμοποιούν προζύμι και αλεύρι σταρένιο, που τα αρωματίζουν με φλούδα λεμονιού, κανέλα, μοσχοκάρφι και μαστίχα.\nΗ Κίμωλος, ήσυχη και φιλόξενη, έχει τα δικά της ξεχωριστά κεράσματα\nΤυροβολιά με κανελοζάχαρη, ένα αυτοσχέδιο νόστιμο γλυκάκι\nΓλυκιά καθολική τυρόπιτα, μία γλυκιά πίτα χωρίς φύλλο, που θυμίζει φλαν\nΗ κτηνοτροφία αιγοπροβάτων είναι ιδιαίτερα ανεπτυγμένη στις Κυκλάδες, γι’ αυτό και έχουν πολλά αιγοπρόβεια τυριά\nΣτη Σύρο η γλυκιά καθολική τυρόπιτα συνήθως δεν έχει φύλλο ούτε και αλεύρι, μοιάζει πιο πολύ με φλαν και η γέμιση δένει με μπόλικα αυγά και σιμιγδάλι, ενώ κάπως αντίστοιχα φτιάχνεται και στην Τήνο, σε ορισμένα χωριά, η χυτή τυρόπιτα, η οποία γαρνίρεται με σουσάμι.\nΠαραδόσεις νόστιμες, χαρακτηριστικές του λιτού, μα ευρηματικού χαρακτήρα των τοπικών κουζινών του Αιγαίου.\nΔείτε 6 συνταγές για τα τυρογλυκά του Αιγαίου:\nΤο άρθρο πρωτοδημοσιεύτηκε στο περιοδικό Γλυκές Αλχημείες, τεύχος 45.\nΤσιμπητό τυροπιτάκι Τήνου


ΑΓΡΟ ΓΝΩΣΗ 14: Σεπτεμβρίου 2017\nΕτικέτες Βιολ & Ολοκλ Καταπολέμηση, Νηματώδεις, Φυτοπαθολογία\nΜία σχέση βιοποικιλότητας με ωφέλιμες συνέπειες\nΦυστικιά: η Καλύτερη Εποχή για να Αντιμετωπιστεί το Ευρύτομο και ο Σκολύτης\nκάντε κλικ στον σύνδεσμο που ακολουθεί\nΕτικέτες Ασθένειες Φυστικιάς\nΟι Σημαντικότερες Ασθένειες του Στελέχους στον Ηλίανθο\nΚάντε αριστερό κλικ πάνω στο λινκ που ακολουθεί, για να ανοίξετε το έγγραφο.\nΑν δεν σας φτάνουν οι εικόνες και θέλετε να κατανοήσετε και το κείμενο αλλά δεν τα καταφέρνετε με τα αγγλικά, κάντε copy and paste (αντιγραφή του κειμένου και επικόλληση στο translate.google.gr) και διαβάστε το. Θα έχει ενδεχομένως κάποιες αστοχίες αλλά αξίζει τον κόπο.\nΗ Φροντίδα Δενδρωδών και Πολυετών Καλλιεργειών Ξεκινάει την 1η του Οκτώβρη\nΗ Φροντίδα Δενδρωδών και Πολυετών Καλλιεργειών ξεκινάει την 1η Οκτώβρη. Μπορεί να ξεκινήσει και αργότερα αλλά θα είναι σε βάρος της καλλιέργειας. Οι ενέργειες μας πρέπει να είναι οι εξής:\n-Περπατάμε την καλλιέργεια και ελέγχουμε\n-Καταγράφουμε όλες τις παρατηρήσεις και όλα όσα μας κάνουν εντύπωση\n-Ελέγχουμε την θρεπτική κατάσταση\n-Ελέγχουμε για ασθένειες και προσβολές από έντομα\n-Λαμβάνουμε δείγματα εδάφους και προβαίνουμε σε ανάλυση. Η ανάλυση θα πρέπει να πραγματοποιείται από αξιόπιστα εργαστήρια και η ερμηνεία να δίνεται από ειδικούς που κατέχουν το αντικείμενο. Η ερμηνεία από οποιονδήποτε μόνο σε μειώσεις της παράγωγης μπορεί να οδηγήσει.\n-Ψεκάζουμε με ένα διαφυλλικό λίπασμα και οξυχλωριούχο χαλκό έχοντας προσθέσει διαβρεκτικό προσκολλητικό και έχοντας ελέγξει το πεχα του ψεκαστικού διαλύματος.\n(Η ενίσχυση με άζωτο, μαγνήσιο, βόριο και ψευδάργυρο θα εξασφαλίσει την ομαλή άνθηση και καρπόδεση. Εφόσον φυσικά προηγήθηκαν οι ανάλογες χαμηλές θερμοκρασίες για να λάβει χώρα η διαφοροποίηση σε ανθοφόρους οφθαλμούς).\n-Συλλέγουμε τα πεσμένα μολυσμένα φύλλα και τα καίμε. Εναλλακτικά τα ψεκάζουμε με οξυχλωριούχο χαλκό έχοντας προσθέσει διαβρεκτικό προσκολλητικό και έχοντας ελέγξει το πεχα του ψεκαστικού διαλύματος.\n-Κάνουμε την σωστή βασική λίπανση έως τέλη Φεβρουαρίου στηριζόμενοι στα δεδομένα της ανάλυσης. Έτσι το δένδρο θα έχει απρόσκοπτα και με ομαλή ροή τα απαραίτητα θρεπτικά για την βλάστηση και καρποφορία του.\n-Παραγγέλνουμε τις φερομονικές παγίδες για τους σημαντικότερους εντομολογικούς εχθρούς της καλλιέργειας μας.\n(Με την τοποθέτηση ολίγων φερομονικών παγίδων ελέγχουμε αν πρώτα πρώτα υπάρχει ο εντομολογικός εχθρός και δεύτερον αν υπάρχει σε τέτοιο πληθυσμό ώστε να δικαιολογείται η οποιαδήποτε επέμβαση).\nΣτο κτήμα του κου Χ.Τ. στην Ορεινή Ηλεία, ελέγξαμε για καρποκάψα σε καρυδιές με την ανάρτηση τεσσάρων φερομονικών παγίδων σε 12 στρέμματα. Η σύλληψη ανά παγίδα δεν ξεπέρασε τα 8 αρσενικά σε όλη την περίοδο και βεβαίως δεν ψεκάσαμε.\n-Παραγγέλνουμε τα λιπάσματα και τα φυτοφάρμακα.\n-Αν το πεχα μας είναι υψηλό θα πρέπει τα λιπάσματα να είναι σε θειική μορφή και οπωσδήποτε να ενσωματώνονται στο έδαφος. Η τοποθέτηση τους απλά και μόνο στην επιφάνεια του εδάφους έχει σαν αποτέλεσμα απώλειες που μπορεί να φθαρούν έως και το 70% ανάλογα με τις συνθήκες του εδάφους αλλά και του γενικότερου περιβάλλοντος.\nΕτικέτες Ασθένειες Αμπέλου, Ασθένειες Ελιάς, Ασθένειες Μηλοειδών, Ασθένειες Πυρηνοκάρπων, Ολοκληρωμένη Διαχείριση\nΈξοδος Ζωοσποριαγγειοσπορίων απο Σποριάγγειο σε Φυτόφθορα\nEvaluating beneficial microbe on strawberry\nΕτικέτες Βιολ & Ολοκλ Καταπολέμηση, Ωφέλιμοι Μικροοργανισμοί\nXanthomonas campestris infection in tomato\nΕτικέτες Ασθένειες Τομάτας, Φυτοπαθολογία\n24ο Πανελλήνιο Συνέδριο της Πανελλήνιας Ένωσης Νέων Αγροτών\nΣΤΟ ΜΕΣΟΓΕΙΑΚΟ ΑΓΡΟΝΟΜΙΚΟ ΙΝΣΤΙΤΟΥΤΟ\nΣΤΗΝ ΟΜΟΡΦΗ ΠΟΛΗ ΤΩΝ ΧΑΝΙΩΝ


Στέφανος Μάνος: "Ψήνεται" μεγάλο σκάνδαλο υπέρ καναλαρχών\nΑρχική ΕΙΔΗΣΕΙΣ Στέφανος Μάνος: “Ψήνεται” μεγάλο σκάνδαλο υπέρ καναλαρχών\nΣτέφανος Μάνος: “Ψήνεται” μεγάλο σκάνδαλο υπέρ καναλαρχών\nΛόγο για μεγάλο σκάνδαλο υπέρ των ιδιοκτητών καναλιών εθνικής εμβέλειας μέσω της DIGEA κάνει ο Στέφανος Μάνος. Συγκεκριμένα ο πρώην υπουργός, με ανάρτησή του στο facebook, αναφέρεται σε πληροφορία που έχει περιέλθει σε γνώση του και αναφέρει ότι στην Εθνική Επιτροπή Τηλεπικοινωνιών και Ταχυδρομείων (ΕΕΤΤ) θα συζητηθεί η μείωση των τελών χρήσης του φάσματος από τη DIGEA κατά 50%.\nΠληροφορούμαι ότι στην Επιτροπή Τηλεπικοινωνιών (ΕΕΤΤ) θα συζητηθεί η μείωση των τελών χρήσης του φάσματος από τη DIGEA κατά 50%!! Δήθεν λόγω COVID-19. Αν είναι αλήθεια, θα πρόκειται περί μεγάλου σκανδάλου προς όφελος των καναλιών εθνικής εμβέλειας. Τα έσοδα από διαφήμιση στα κανάλια εθνικής εμβέλειας δεν μειώθηκαν τους τελευταίους 12 μήνες. Αυξήθηκαν λίγο. Την ίδια στιγμή που κατηγορείται η προηγούμενη κυβέρνηση για προσπάθεια ελέγχου των καναλιών, η ΕΕΤΤ παραδίδεται στις επιθυμίες της DIGEA!\nΠροηγούμενο άρθροΠαναθηναϊκός: Υπέγραψε επαγγελματικό συμβόλαιο ο Αλεξανδρος Ρόμπι\nΕπόμενο άρθροΔήμος Χαϊδαρίου: Ανακοίνωση “σκούπα” για τον αθλητισμό στην πόλη


Ο Ερευνητής της Βέροιας: Η ΠΡΩΤΗ ΜΑΡΑΘΩΝΙΑ ΠΟΡΕΙΑ ΕΙΡΗΝΗΣ ΣΤΙΣ 21 ΑΠΡΙΛΙΟΥ 1963\nΗ ΠΡΩΤΗ ΜΑΡΑΘΩΝΙΑ ΠΟΡΕΙΑ ΕΙΡΗΝΗΣ ΣΤΙΣ 21 ΑΠΡΙΛΙΟΥ 1963\nΣτις 21 Απρίλη 1963 πραγματοποιήθηκε η πρώτη Μαραθώνια Πορεία Ειρήνης. Αφετηρία ορίστηκε ο Τύμβος του Μαραθώνα και τερματισμός η Πνύκα. Η πορεία οργανώθηκε από το «Σύνδεσμο Μπέρτραντ Ράσελ» και την Ελληνική Επιτροπή για τη Διεθνή Υφεση και Ειρήνη, αντιπρόεδρος της οποίας ήταν ο Γρηγόρης Λαμπράκης, βουλευτής της ΕΔΑ. Είχαν προσκληθεί για να πάρουν μέρος πολλοί ξένοι ειρηνιστές απ' όλο τον κόσμο - κυρίως από τη Βρετανία.\nΗ κυβέρνηση της ΕΡΕ υπό τον Κωνσταντίνο Καραμανλή, μετά από υπόδειξη των Αμερικανών απαγορεύει την πορεία και ανακοινώνει ότι όποιος επιχειρήσει να προσεγγίσει θα συλλαμβάνεται. Η προειδοποίηση αφορά και τους ξένους προσκεκλημένους. Τίθενται σε επιφυλακή Στρατός, Αστυνομία, Χωροφυλακή, παρακράτος, ακόμη και άνδρες του Λιμενικού (!) αφού έπρεπε να αποκοπεί και η προσέλευση... διά θαλάσσης.\nΑργά το βράδυ εκείνης της μέρας ο Λαμπράκης φτάνει στα γραφεία της ΕΕΔΥΕ και από εκεί στέλνει τηλεγράφημα προς τις εφημερίδες, το οποίο άρχιζε ως εξής: «Πόθος δημοκρατικού λαού μας διά πορείαν Ειρήνης "Μαραθών - Αθήναι" επραγματοποιήθει». Στη συνέχεια καταγγέλλει τη σύλληψή του και τη μεταχείρισή τους από τους αστυνομικούς και κατονομάζει τους υπεύθυνους. Το τηλεγράφημα κατέληγε: «Δυστυχώς διεπίστωσα ότι δημοκρατία δεν υπάρχει εις την Ελλάδα, όταν εκλεκτοί του λαού κυριολεκτικώς καταρρακώνονται».\nΑΠΟ ΤΟ http://www1.rizospastis.gr/\nΑναρτήθηκε από lefobserver στις 7:45 π.μ.


Χρήστος Μπουκώρος: Φράουλες στον καναπέ και αίμα στο…χωράφι\nΤελευταία ενημέρωση: 2013-04-19, 12:00:09\nΓράφαμε προ τριετίας στην αφετηρία της επίπονης και ανηφορικής εποχής του μνημονίου και λιτότητας ότι η ζημιά που κινδυνεύει να υποστεί η εικόνα της χώρας είναι πολύ μεγαλύτερη από τη ζημιά στην οικονομία και στα οικονομικά των πολιτών.\nΤα δύο πρώτα χρόνια του μνημονίου πράγματι η Ελλάδα κατέστη χώρα παράδειγμα προς αποφυγήν και ο Ελληνικός λαός απόβλητος από το ευρωπαϊκό και παγκόσμιο πολιτικό και οικονομικό γίγνεσθαι. Η χώρα της απάτης, της ραθυμίας, της φοροκλοπής είχε βρει το συνώνυμό της στην Ελλάδα. Υπήρξε εποχή που Έλληνες ταξιδιώτες δεχόταν τη χλεύη και τις επιθέσεις όλων των ευρωπαίων ακόμη και εκείνων που τίποτα το αξιόλογο δεν έχουν να επιδείξουν. Ολέθρια ζημιά στην εικόνα της χώρας.\nΤον τελευταίο χρόνο, δικαιολογημένα κατά την άποψή μας, η κακή εικόνα της χώρας βελτιώθηκε σημαντικά. Οι υπέρμετρες θυσίες του Ελληνικού λαού άρχισαν να γίνονται κατανοητές και σεβαστές από τους άλλους λαούς. Τα θετικά δημοσιεύματα για την Ελλάδα και τους Έλληνες είναι πλέον περισσότερα από τα αρνητικά.\nΧθες όμως ήταν μια άλλη μέρα. Μαύρη μέρα για την εικόνα της χώρας. Τα διεθνή μέσα ενημέρωσης έκαναν γνωστή τη Μανωλάδα της Ηλείας. Οι πυροβολισμοί κατά των εργατών μεταναστών στη συλλογή της φράουλας έκαναν αστραπιαία το γύρω της Ευρώπης. Η Ελλάδα και πάλι τόπος ρατσισμού και αδικίας. Χώρα απάνθρωπη και απολίτιστη. Δεν ήθελαν και πολύ ορισμένοι για να μας ξεμπροστιάσουν και πάλι. Φυσικά θα ακολουθήσουν καταγγελίες και πιθανές καταδίκες.\nΒεβαίως στη συγκεκριμένη περιοχή έχουν καταγραφεί και στο παρελθόν παρόμοια περιστατικά. Απλά τώρα γνώρισαν μια πρωτοφανή και άκρως επικίνδυνη κλιμάκωση. Το γεγονός ότι τα θλιβερά γεγονότα επαναλαμβάνονται αποδεικνύει και τις ευθύνες των αρμοδίων υπηρεσιών της περιοχής αλλά και του κέντρου.\nΔεν ήξερε η τοπική δημοτική αρχή ποια κατάσταση επικρατεί στα θερμοκήπια φράουλας της περιοχής; Ούτε η τοπική αστυνομία; Ούτε το Σώμα Επιθεωρητών Εργασίας; Κανείς δεν γνώριζε τι ακριβώς συμβαίνει; Όλοι περίμεναν να ακούσουν τις μπαταριές των μπιστικών για να αντιληφθούν μια εκρηκτική και επικίνδυνη πραγματικότητα.\nΠρέπει να αντιληφθούν τέτοιου είδους εργοδότες ότι η χώρα δεν είναι …χωράφι τους. Να καταλάβουν ότι αν θέλουν να χρησιμοποιούν μετανάστες πρέπει να είναι και νόμιμοι και ασφαλισμένοι για να είναι εργαζόμενοι και όχι ένα κομμάτι κρέας!\nΣτη χώρα της φιλοξενίας και του πολιτισμού αν κάποιοι δεν μπορούν να αντιληφθούν τις βασικές αρχές του ανθρωπισμού και του πολιτισμού οι αρμόδιες υπηρεσίες πρέπει να τους υποχρεώσουν να τις κατανοήσουν και να τις εφαρμόσουν.\nΚάποτε στους τοίχους γραφόταν το σύνθημα «φράουλες στον καναπέ και αίμα στην οθόνη» στηλιτεύοντας τηλεοπτικά ήθη και νεοελληνικές συνήθειες, τώρα το αίμα πότισε το χωράφι και αν δεν υπάρξει αποφασιστική αντιμετώπιση σε λίγο θα κυλάει στους δρόμους.


Το πύον χύθηκε, η ΤΣΣΚΑ έρχεται | Contra.gr\nΤο πύον χύθηκε, η ΤΣΣΚΑ έρχεται\nΤο ερώτημα που πιθανότατα θα βασανίζει τους φίλους του Ολυμπιακού από την Πέμπτη το βράδυ είναι αν η ομάδα τους μπορεί να νικά σε βράδια που ο Βασίλης Σπανούλης δεν παίζει καλά. Μην πονοκεφαλιάζετε άδικα, δεν υπάρχει άλλωστε το περιθώριο για σκέψεις. Η ΤΣΣΚΑ έρχεται...\nΟ τρόπος με τον οποίο ήρθε η πρώτη ήττα του Ολυμπιακού στο top-16 προφανώς και δεν μας έκανε σοφότερους σχετικά με τα αγωνιστικά ατού των "ερυθρόλευκων". Το Contra.gr άλλωστε ήταν σαφές στο τίτλο του μετά το τέλος του αγώνα με την Εφές: No Spanoulis, no party. Kαι όταν λέμε no, εννοούμε no...Σκέτο, χωρίς αλλά.\nΣυμβαίνουν και στις καλύτερες οικογένειες. Να περάσει, δηλαδή ένα παιχνίδι χωρίς ο φυσικός ηγέτης να φτάσει στα δικά του στάνταρντ απόδοσης και να κάνει τη διαφορά. Κοτζάμ Λεμπρόν στο ΝΒΑ και έχει κάνει πολλά τέτοια, τηρουμένων των αναλογιών, παιχνίδια στο εφετινό ΝΒΑ, δεν είναι και για να πέφτει στα πατώματα κανείς.\nΤο θέμα είναι, και έχει θιγεί από τους σχολιαστές του Contra.gr ουκ ολίγες φορές, αν υπάρχει ζωή στο πλανήτη του Ολυμπιακού χωρίς τον Βασίλη Σπανούλη ουσιαστικά παρόντα. Κοινώς, το ζήτημα είναι αν βαστούν οι πλάτες των υπολοίπων για να κουβαλήσουν το βάρος του αρχηγού όταν αυτός δεν παίζει καλά.\nΔεν είμαστε έτοιμοι να απαντήσουμε σ' αυτό το δύσκολο ερώτημα, ούτε καν το προπονητικό τιμ του Ολυμπιακού δεν είναι. Και αν θέλουμε να είμαστε δίκαιοι με τον κόουτς Σφαιρόπουλο, αυτή η ερώτηση δεν θα μπορούσε να απαντηθεί ούτε από το μάντη Τειρεσία που λέει ο λόγος. Ουδείς από τους άλλους γκαρντ των "ερυθρόλευκων" μπορεί να φορέσει τα παπούτσια του Λαρισαίου, οπότε η προσπάθεια, αν υποστεί και πάλι... έκλειψη ο Σπανούλης στο μέλλον, θα πρέπει να είναι συλλογική.\nΚακά τα ψέματα βέβαια, η ομάδα που καιγόταν για τη νίκη στο "Αμπντί Ιπεκτσί" ήταν η Εφές του Ντούντα. Μετά το... σβουριχτό χαστούκι από τη Νίζνι την προηγούμενη εβδομάδα, οι Τούρκοι δεν είχαν τα περιθώρια να γκελάρουν μπροστά στο κοινό τους. Αντιθέτως, μία ακόμη ήττα θα έθετε εν κινδύνω ακόμα και την ίδια τους την πρόκριση. Οπότε κάπως έτσι εξηγείται και το πείσμα των Τούρκων, ειδικά στο δεύτερο ημίχρονο.\nO Oλυμπιακός δεν...τσαλακώθηκε παρά ελάχιστα. Και αυτό όχι επειδή ηττήθηκε αλλά διότι έφαγε στο κεφάλι τη διαφορά των 14 πόντων που άφησε να ανοίξει προς το τέλος του ματς. Η ισοβαθμία με την Εφές δεν είναι κάτι απίθανο και για να... καβαλήσει ο Ολυμπιακός, αν οι δύο ομάδες έρθουν στα ίσια, οφείλει να αναζητήσει το +15 στο Φάληρο. Οχι εύκολο σίγουρα.\nΣτο τέλος της ημέρας η ομάδα του Γιάννη Σφαιρόπουλου το μόνο που δεν θα κάνει τις αμέσως επόμενες εβδομάδες είναι να αγοράσει κομπιουτεράκια και να υπολογίζει τις πιθανές ισοβαθμίες και τις διαφορές. Το πλάνο προβλέπει βελτίωση στις καταστάσεις στις οποίες ο Σπανούλης απουσιάζει από το κάδρο, δηλαδή προπόνηση, δουλειά και αρκετή κούραση.\nΗ ΤΣΣΚΑ του Δημήτρη Ιτούδη, η αήττητη ΤΣΣΚΑ, θα έρθει με τα νύχια ακονισμένα την επόμενη εβδομάδα στο ΣΕΦ. Και υπ' αυτήν την έννοια η ήττα για τον Ολυμπιακό ήρθε στο καλύτερο δυνατό σημείο. Εθιξε τον εγωισμό των παικτών και της ομάδας γενικότερα, έξυσε ένα από τα λίγα σπυριά που έβγαλε εφέτος ο Σπανούλης, έκανε το πύον να χυθεί. Αρα, μία αήττητη ομάδα όπως η ΤΣΣΚΑ φαντάζει ως το μεγαλύτερο δυνατό κίνητρο για να επιστρέψει και πάλι ο ήλιος στην ολυμπιακή γη.


Politico:Πράκτορες του Ισραήλ παρακολουθούσαν τα τηλέφωνα του Αμερικανού προέδρου | e-SHOCKnews\nPolitico:Πράκτορες του Ισραήλ παρακολουθούσαν τα τηλέφωνα του Αμερικανού προέδρου\nΣεπτέμβριος 13, 2019 - Διεθνή\nΣυσκευές υποκλοπής τηλεφωνικών συνομιλιών κοντά στον Λευκό Οίκο και άλλες τοποθεσίες της Ουάσιγκτον φέρεται να είχαν τοποθετήσει πράκτορες του Ισραήλ, σύμφωνα με δημοσίευμα του περιοδικού «Politico».\nΜάλιστα, τρεις πρώην αξιωματούχοι της Ουάσιγκτον υποστήριξαν ότι μέσω των συγκεκριμένων συσκευών, το Τελ Αβίβ επεδίωκε την παρακολούθηση του προέδρου των ΗΠΑ, Ντόναλντ Τραμπ.\nΟι συσκευές εντοπίστηκαν περίπου πριν από δύο χρόνια. Κατόπιν ερευνών των υπηρεσιών ασφαλείας, οι αρχές κατέληξαν ότι πίσω από τη συγκεκριμένη υπόθεση κρύβονταν πράκτορες του Ισραήλ.\nΟι ίδιες πηγές ανέφεραν επίσης, ότι η κυβέρνηση Τραμπ απέφυγε να απαντήσει σ’ αυτές τις «μη αποδεκτές συμπεριφορές του Ισραήλ», αφήνοντας «ατιμώρητους τους δράστες».\nΟ πρόεδρος των ΗΠΑ Ντόναλντ Τραμπ απέρριψε χθες Πέμπτη το εκρηκτικό δημοσίευμα κατά το οποίο οι μυστικές υπηρεσίες του Ισραήλ παρακολουθούσαν τα κινητά τηλέφωνα του ιδίου και συνεργατών του, μετά τον εντοπισμό συστήματος υποκλοπής κοντά στον Λευκό Οίκο και αλλού στην Ουάσινγκτον. «Δεν το πιστεύω. Δεν πιστεύω ότι οι Ισραηλινοί μας κατασκοπεύουν. Δυσκολεύομαι να το πιστέψω. Ολα είναι πιθανά, αλλά δεν το πιστεύω», επέμεινε, διατρανώνοντας την «εξαίρετη» σχέση του με το Ισραήλ. Ο ειδησεογραφικός ιστότοπος Politico αποκάλυψε ότι το Ισραήλ είχε εγκαταστήσει το 2017 σύστημα υποκλοπής των επικοινωνιών μέσω κινητών τηλεφώνων στην καρδιά της Ουάσινγκτον. Το σύστημα «σίγουρα χρησιμοποιήθηκε για να κατασκοπεύεται ο πρόεδρος Τραμπ», τόνισε αμερικανός αξιωματούχος στον ιστότοπο. Το Ισραήλ διέψευσε κατηγορηματικά το δημοσίευμα. Ο δεξιός ισραηλινός πρωθυπουργός Μπενιαμίν Νετανιάχου χαρακτήρισε «εντελώς κατασκευασμένο» το ρεπορτάζ. «Εχω μια κατευθυντήρια γραμμή: όχι κατασκοπεία στις ΗΠΑ», διαβεβαίωσε. «Και τηρείται κατά γράμμα, ανεξαίρετα», επέμεινε.\nΟ Ντόναλντ Τραμπ διατυμπανίζει την πλήρη υποστήριξή του προς το Ισραήλ και τον σημερινό πρωθυπουργό του – επέλεξε να έρθει σε απόλυτη ρήξη με τη διεθνή συναίνεση και την αμερικανική πολιτική ως τότε αναγνωρίζοντας την Ιερουσαλήμ ως πρωτεύουσα του Ισραήλ. «Η σχέση μου με το Ισραήλ είναι εξαίρετη», διαβεβαίωσε ο μεγιστάνας, υπενθυμίζοντας εξάλλου την απόφασή του να αποσύρει τις ΗΠΑ από τη διεθνή συμφωνία για το πρόγραμμα πυρηνικής ενέργειας του Ιράν και να θέσει σε εφαρμογή την εκστρατεία «μέγιστης πίεσης» στην Τεχεράνη, που είχε χαιρετίσει η ισραηλινή κυβέρνηση.\nΧθες ο εκπρόσωπος της ισραηλινής πρεσβείας στις ΗΠΑ αρνήθηκε κάθε εμπλοκή του Τελ Αβίβ, διαψεύδοντας το σχετικό δημοσίευμα.\n«Αυτοί οι ισχυρισμοί δεν έχουν κανένα απολύτως νόημα. Το Ισραήλ δεν διεξαγάγει κατασκοπευτικές επιχειρήσεις στις ΗΠΑ» δήλωσε, χαρακτηριστικά.


ΠΡΟΣΟΧΗ ΚΑΙ ΕΠΙΠΕΦΥΚΙΤΙΔΑ ΠΡΟΚΑΛΕΙ Ο ΚΟΡΟΝΑΙΟΣ – energinews.gr\nΣε μια μεγάλη μελέτη που δημοσιεύθηκε στο New England Journal of Medicine, οι ερευνητές τεκμηρίωσαν την «συμφόρηση του επιπεφυκότα» σε 9 από 1.099 ασθενείς (0,8%) που νοσηλεύτηκαν με εργαστηριακά επιβεβαιωμένο COVID-19 από 30 νοσοκομεία σε όλη την Κίνα.\nΣε μια άλλη αναδρομική σειρά περιπτώσεων που δημοσιεύτηκε στις 31 Μαρτίου στο JAMA Ophthalmology, 12 από 38 «κλινικά επιβεβαιωμένες» νοσοκομειακές περιπτώσεις COVID-19 στην επαρχία Hubei της Κίνας, είχαν οφθαλμικές «ανωμαλίες» δηλ χύμωση (οίδημα) και / ή εκκρίσεις. Δύο (2) ασθενείς είχαν θετικό επίχρισμα επιπεφυκότος για SARS-CoV-2 RNA, ένας με σημάδια υπεραιμίας επιπεφυκότα και ο άλλος με χύμωση και επιφορά (δακρύρροια).\nΔύο μελέτες που δημοσιεύτηκαν στο MedRxiv δείχνουν επίσης σχετικά χαμηλή πιθανότητα μολυσματικού ιού στα δάκρυα των ασθενών με COVID-19. Η μία μελέτη των Zhang και συν από 72 επιβεβαιωμένους ασθενείς με COVID-19, μόνο 2 ασθενείς είχαν επιπεφυκίτιδα.\nΣτην εργασία των Zhou et al. από 63 επιβεβαιωμένους ασθενείς με COVID-19 στο Wuhan, μόνο ένας (1) είχε επιπεφυκίτιδα και αρνητικό επίχρισμα επιπεφυκότος για SARS-CoV-2 RNA. Η καλλιέργεια επιπεφυκότος ενός άλλου ασθενούς ήταν θετικό και 2 ήταν «πιθανά» περιστατικά COVID-19.\nPrevious post:Masterchef spoiler: Αυτή είναι η τριάδα των παικτών που φτάνει στον τελικό – ΒΙΝΤΕΟ\nNext post:Συνάντηση στον Δήμο για την ολοκλήρωση των κατασκευών στην Λίμνη του Αγίου Νικολάου


«Ξεσπαθώνει» ο Αμβρόσιος κατά των «Συριζαίων – Ομοφυλόφιλων – Αναρχικών»\nΑρχική » «Ξεσπαθώνει» ο Αμβρόσιος κατά των «Συριζαίων – Ομοφυλόφιλων – Αναρχικών»\nΣήμερα και αφού ο εισαγγελέας Αιγίου άσκησε έφεση κατά της αθωωτικής απόφασης του Μονομελούς Πλημμελειοδικείου Αιγίου για τον Μητροπολίτη Καλαβρύτων και Αιγιαλείας, o Αμβρόσιος επανήλθε -αν ποτέ τους είχε εγκαταλείψει – στους επιθετικούς και ρατσιστικούς τόνους. Όπως αναφέρει χαρακτηριστικά στο ιστολόγιό του: «Ελευθερία του λόγου υπάρχει μόνο για Συριζαίους, για ομοφυλόφιλους και αναρχικούς! Ζήτω η Δημοκρατία!».\nΔιερωτάται αρχικά όσοι προκάλεσαν καταστροφές (συνθήματα σε τοίχους και μάρμαρα) ποιο είναι; Για να απαντήσει ο ίδιος και να διαλέξουμε: Συριζαίοι, ομοφυλόφιλοι ή αναρχικοί;\nΣτη συνέχεια μας λέει ποιοι είναι οι εχθροί του – αν και αρχικά λέει πως αγαπάει τους πάντες:\n“ΟΙ ΠΡΟΞΕΝΗΣΑΝΤΕΣ ΤΙΣ ΚΑΤΑΣΤΡΟΦΕΣ ΣΤΟ ΑΙΓΙΟ ΤΙ ΑΡΑΓΕ ΝΑ ΕΙΝΑΙ; ΣΥΡΙΖΑΙΟΙ;ΟΜΟΦΥΛΟΦΙΛΟΙ; ΉΑΝΑΡΧΙΚΟΙ;\nΑκολουθούν οι φωτογραφίες που έχει αναρτήσει στο ιστολόγιό του:\nΑΜΒΡΟΣΙΟΣ • ΑΝΤΙΕΞΟΥΣΙΑΣΤΕΣ • ΟΜΟΦΥΛΟΦΙΛΟΙ


27th September 2016 forexpro\nΗ XM συνεχίζει να προσφέρει στα μέλη της την ευκαιρία να βελτιώσουν τις επιδόσεις τους στις συναλλαγές στην αγορά του forex, βελτιώνοντας παράλληλα τις γνώσεις τους πάνω στην τεχνική ανάλυση. Το εκπαιδευτικό πρόγραμμα του forex broker αποτελείται κυρίως από εκπαιδευτικά webinars, τα οποία διεξάγονται σε εβδομαδιαία βάση στην ελληνική γλώσσα.\nΤο επόμενο τέτοιο webinar της XM έχει προγραμματιστεί για αυτή την Πέμπτη, 29 Σεπτεμβρίου, στις 17:00 (ώρα Ελλάδος). Αντικείμενό του είναι οι δείκτες τάσης, η αναγνώριση των οποίων έχει ζωτική σημασία για την επιτυχία μιας συναλλαγής. Όσοι παρακολουθήσουν το webinar θα μάθουν τους πιο αποτελεσματικούς δείκτες, όπως οι Κινητοί Μέσοι (ΚΜ), οι δείκτες ορμής, ο δείκτης Σύγκλισης/Απόκλισης Κινητών Μέσων όρων (MACD) και άλλοι.\nΌπως και κάθε online σεμινάριο της XM, τέλος, το συγκεκριμένο διεξάγεται δωρεάν για όσους διατηρούν ενεργό λογαριασμό στον forex broker. Το μόνο που έχουν να κάνουν οι ενδιαφερόμενοι είναι να συνδεθούν στον λογαριασμό τους, να συμπληρώσουν την ειδική φόρμα συμμετοχής και να ακολουθήσουν το link που θα τους σταλεί, μόλις αυτό ενεργοποιηθεί, μερικά λεπτά πριν την έναρξη του webinar.\nPrevious PostΣε χαμηλότερα επίπεδα το EUR/GBPNext PostΤεχνική ανάλυση forex: Στρατηγικές


Θρήνος στο Νεπάλ: Ξεπερνούν τους 2.000 οι νεκροί από τον σεισμό\nΠρώτη καταχώρηση: Κυριακή, 26 Απριλίου 2015, 10:19\nΜε γυμνά χέρια, αντιμέτωποι με τεράστιες δυσκολίες, οι διασώστες στο Νεπάλ σκάβουν ακόμη στα συντρίμμια που άφησε πίσω του ο καταστροφικός σεισμός των 7,9 βαθμών της κλίμακας Ρίχτερ, ο οποίος σημειώθηκε το μεσημέρι του Σαββάτου.\nΜάχη με τον χρόνο δίνουν τα σωστικά συνεργεία στο Νεπάλ για τον εντοπισμό επιζώντωνΤα σωστικά συνεργεία δίνουν μάχη με τον χρόνο για τον εντοπισμό επιζώντων, ενώ ο αριθμός των νεκρών αυξάνεται ώρα με την ώρα. Περισσότεροι από 2.000 άνθρωποι έχουν σκοτωθεί στο Νεπάλ και τις γειτονικές χώρες, σύμφωνα με νεότερο απολογισμό.\nΣήμερα το πρωί νέοι μετασεισμοί έπληξαν την πρωτεύουσα Κατμαντού όπου οι κάτοικοι, παρά την παγωνιά, αναγκάστηκαν να περάσουν τη νύχτα στο ύπαιθρο ή σε αυτοσχέδια καταλύματα.\nΟ προσωρινός απολογισμός των θυμάτων, μόνο στο Νεπάλ, ανέρχεται στους 1.953 νεκρούς και 4.718 τραυματίες, σύμφωνα με τον εκπρόσωπο της αστυνομίας, Κάμαλ Σινγκ Μπαν. Θεωρείται, όμως, βέβαιο ότι οι αριθμοί αυτοί θα αυξηθούν, την ίδια ώρα που οι υπηρεσίες αρωγής και οι μη κυβερνητικές οργανώσεις, όπως οι «Γιατροί του Κόσμου», προσπαθούν να εκτιμήσουν το εύρος της καταστροφής και τις ανάγκες των κατοίκων.\nΣτην Κατμαντού, την πρωτεύουσα του Νεπάλ, εκατοντάδες κτήρια κατέρρευσαν. Μια ομάδα διασωστών, με επικεφαλής τον αξιωματικό Σάντος Νεπάλ, προσπαθούσε όλη τη νύχτα να ανοίξει δίοδο σ' ένα από τα κτήρια αυτά. Ήταν όμως αναγκασμένοι να σκάβουν με τα χέρια και με εργαλεία χειρός γιατί είναι αδύνατον να περάσουν βαριά μηχανήματα, όπως μπουλντόζες, από τα σοκάκια της αρχαίας πόλης.\n«Πιστεύουμε ότι υπάρχουν παγιδευμένοι μέσα» είπε ο Σάντος, δείχνοντας τα ερείπια τριώροφης κατοικίας.\nΓέμισαν πτώματα τα νοσοκομεία\nΠτώματα μεταφέρονται διαρκώς στα νοσοκομεία της πόλης. Ένας αστυνομικός, ο Σούνταν Σρέστρα, είπε ότι μόνο κατά τη διάρκεια της νύχτας η ομάδα του μετέφερε σ' ένα νοσοκομείο 166 νεκρούς.\nΠτώματα μεταφέρονται διαρκώς στα νοσοκομεία της πρωτεύουσας Κατμαντού«Είμαι κουρασμένος και εξαντλημένος αλλά πρέπει να δουλέψω και να βρω τη δύναμη» τόνισε ο αστυνομικός, την ώρα που ασθενοφόρο έφερνε άλλα τρία θύματα στο Πανεπιστημιακό Νοσοκομείο Τριμπούβαν. Τα πτώματα -άνδρες, γυναίκες και παιδιά- στοιβάζονταν σ' έναν σκοτεινό θάλαμο. Απ' έξω, μια 30χρονη γυναίκα θρηνούσε για τον σύζυγό της: «Θεέ μου, γιατί πήρες μόνο αυτόν; Πάρε κι εμένα» μονολογούσε.\nΤα νοσοκομεία ξεχειλίζουν από τραυματίες και το νοσηλευτικό προσωπικό αγωνίζεται να τους παράσχει τις πρώτες βοήθειες.\n«Παλεύω από τις 05.30 το πρωί. Είμαι τρομοκρατημένος, αλλά πρέπει να κάνουμε ότι μπορούμε για να βοηθήσουμε τους άλλους» ανέφερε ένας άνδρας που με το ποδήλατό του μετέφερε στο νοσοκομείο 35 ανθρώπους.\nΝύχτα αγωνίας μέσα στην παγωνιά\nΟι αρχές του Νεπάλ προσπαθούν επίσης να ανακουφίσουν τους χιλιάδες ανθρώπους που πέρασαν τη νύχτα στους δρόμους, μέσα στην παγωνιά και τη βροχή, καθώς πολλοί έχουν μείνει άστεγοι, ενώ άλλοι φοβούνται να επιστρέψουν στα σπίτια τους. Ακόμη κι αυτοί που μπόρεσαν να κοιμηθούν για λίγο, ξυπνούσαν από τους αλλεπάλληλους μετασεισμούς.\nΧιλιάδες άνθρωποι κοιμήθηκαν στο ύπαιθρο. Συνεχείς οι μετασεισμοί«Δεν κοιμηθήκαμε όλη τη νύχτα. Πώς να κοιμηθούμε; Το έδαφος τρέμει συνεχώς. Μόνο να προσευχόμαστε μπορούμε, να σταματήσει αυτό και να γυρίσουμε στα σπίτια μας» είπε ένας νεαρός τραπεζικός υπάλληλος, ο Νίνα Σρέστρα. «Η κυβέρνηση σχεδιάζει να μοιράσει σκηνές και να μετατρέψει σε καταφύγια τα σχολεία και άλλα δημόσια κτήρια», ανέφερε από τη μεριά του ο εκπρόσωπος του υπουργείου Εσωτερικών Ραμέσουορ Ντάνγκαλ.\nΟ Ερυθρός Σταυρός εκφράζει ανησυχίες για τους κατοίκους των απομονωμένων αγροτικών κοινοτήτων που βρίσκονται κοντά στο επίκεντρο του σεισμού. Η πρόσβαση στις περιοχές αυτές είναι πολύ δύσκολη, αφού οι δρόμοι έχουν καταστραφεί ή έχουν κλείσει λόγω κατολισθήσεων. Παράλληλα, τα τηλέφωνα δεν λειτουργούν με αποτέλεσμα να είναι άγνωστη η κατάσταση που επικρατεί εκεί. Πόσιμο νερό και είδη πρώτης ανάγκης ετοιμάζεται να μεταφέρει, επίσης, η οργάνωση Oxfam, καθώς το δίκτυο υδροδότησης έχει υποστεί τεράστιες ζημιές.\nΤελευταία ενημέρωση: Κυριακή, 26 Απριλίου 2015, 12:19


Av για τις γυναίκες από την πλάτη. Ένας από τους καλύτερους τρόπους για. Η Φιγέν Γιουσεκντάγκ, συμπρόεδρος του hdp, δήλωσε: « Θα εξακολουθούμε να γυρίζουμε την πλάτη μας στον Ερντογάν» ενώ ο έτερος συμπρόεδρος του κόμματος, Σελαχατίν Ντεμιρτάς, χαρακτήρισε τα σχόλια του Ερντογάν για τις. Γυναίκες; Εβίβα! Εκτός όμως από τη γυμναστική, υπάρχουν μικρά μυστικά για να προστατέψουμε την πλάτη μας από τις απότομες κινήσεις και τις κακές στάσεις και θέσεις στην καθημερινότητά μας. Και στη functional λογική είναι πιο σημαντικό να γυμνάσεις την πλάτη σου από το να γυμνάσεις τους.\nΓια την καταπολέμηση και την πρόληψη του πόνου στην πλάτη, κάντε τη Σανίδα. Πώς μια Μπάλα Τέννις μας Ανακουφίζει από την Ισχιαλγία και τον πόνο στην Πλάτη! Sep 14, · Συνάντησα για πρώτη φορά την Χρύσα στα δεκαοκτώ μου. Προστατεύστε τον εαυτό σας από την αρθρίτιδα – σηκώστε. Η πλάτη τέλος πάντων είναι για τις βαριές δουλειές.\nΕπίμονος Πόνος πίσω στην Πλάτη για τους Άνδρες. 4+ 1 ασκήσεις ιδανικές για τις γυναίκες μετά τα 40! To υπερβολικά θαμνώδες στέρνο αποζητά ανάλογα τα γούστα από λίγο έως πολύ τριμάρισμα, ενώ οι τρίχες στην πλάτη είναι για τις περισσότερες γυναίκες απαγορευτικές. Ήμουν μαθήτρια σε ένα μικρό φροντιστήριο όπου προετοιμαζόμουν για τις εξετάσεις, και από την πρώτη μου μέρα εκεί, μου τράβηξε την προσοχή η νεότερη από τις. Η γυμνή πλάτη της Χριστίνας Μπόμπα και μία κουβέντα περί ευπρέπειας. Όταν φύγαμε από τη Λάρισα για να πάμε στην Κοζάνη, στο Σαραντάπορο εκεί πέρα οι δρόμοι τότε ήτανε καλντερίμια και χωματόδρομοι, θυμάμαι εκεί επάνω πριν από τα Σέρβια ότι ήταν γυναίκες οι. Υπάρχει ένα αρνητικό περιβάλλον για τις γυναίκες σκηνοθέτες το οποίο έχω επιλέξει να αγνοώ για δυο. Για τις γυναίκες που πόνεσαν ή πονούν ακόμα, γι' αυτές που έπεσαν και σηκώθηκαν, για όσες από εμάς έχουν κλάψει, έχουν γελάσει, για όσες γελούν, γελούν πολύ.\nΓυναικείες φωνές ήταν αυτές που εξερράγησαν από την επιλογή του νυφικού. Μια κόκκινη κάρτα για τις γυναίκες που δεν. Μιας καλής φυσικής κατάστασης είναι ιδιαίτερα σημαντική για τις γυναίκες μετά την ηλικία των 40 ετών, διότι. Δείτε παρακάτω ποια συμπτώματα είναι κόκκινη σημαία για τις γυναίκες, τους άνδρες ή και για τους δυο.\nΡινικού οίδημα βλεννογόνου θεραπείες αλλεργικού λαϊκές\nAsd 2 κατά την οστεοχονδρόζη\nΕικόνες κοριτσιών με μπλουζάκια από την πλάτη\nΑποτελεσματική αλοιφή από την πλάτη\nΑνύψωση αλτήρες για τους μύες της πλάτης\nΚήλη της αποκατάστασης του τραχήλου της σπονδυλικής στήλης\nΓιατί τον πόνο στην πλάτη μετά από προπόνηση με βάρη\nΗ πλάτη πονάει κάτω από την ωμοπλάτη όταν γυρίζει\nΤραυματισμό στις δημόσιες συγκοινωνίες\nΠώς να θεραπεύσει μια κήλη του οσφυϊκού τμήματος της σπονδυλικής στήλης της σπονδυλικής στήλης\n>Οίδημα στο πρόσωπο λόγω οστεοχονδρωσίας\nΤραχήλου αρθρίτιδα folk βραχίονα/ Ανάκτηση μηνίσκο τραυματισμό\nΖευγαριού ενός πίσω μέρος κορίτσια


Κωδικός Περιοχής 2362 / +2292362 / 002292362 / 0112292362, Μπενίν\nΚωδικός Περιοχής 2362 (+2292362 / 002292362 / 0112292362)\nΚωδικός Περιοχής: 2362 (+229 2362)\nΤο πρόθεμα 2362 είναι ο κωδικός περιοχής για το Nikki, Ndali. Για τον πλασματικό αριθμό τηλεφώνου 4440400 και τον κωδικό περιοχής 2362 ο αριθμός που θα καλέσετε είναι ο 2362 4440400. Και το Nikki, Ndali βρίσκεται στη Μπενίν.\nΤο πρόθεμα κωδικού περιοχής αντιστοιχίζει τον αριθμό τηλεφώνου ενός συνδρομητή σε μια συγκεκριμένη τοποθεσία. Εκτός από τον κωδικό περιοχής υπάρχουν και άλλοι τύποι προθέματος: Διεθνή προθέματα χώρας, προθέματα παρόχων κινητής τηλεφωνίας και προθέματα διαφόρων υπηρεσιών. Αυτά συνδυάζονται για να εξυπηρετούν διάφορους σκοπούς. Όταν καλείτε από τη μια χώρα στην άλλη σε περιπτώσεις όπου ο παραλήπτης της κλήσης έχει σταθερό τηλέφωνο, το πρόθεμα χώρας συνδυάζεται με τον κωδικό περιοχής και τον αριθμό του συνδρομητή. Για τον πλασματικό αριθμό τηλεφώνου 4440400, τον κωδικό περιοχής 2362 (Nikki, Ndali) και τον Κωδικός κλήσης χώρας 00229 ο αριθμός που θα καλέσετε είναι ο 00229 2362 4440400. Εάν η κλήση γίνεται σε μια κινητή συσκευή, ο Κωδικός κλήσης χώρας συνδυάζεται με το πρόθεμα του παρόχου κινητής τηλεφωνίας και τον αριθμό του συνδρομητή. Εάν πραγματοποιηθεί κλήση σε συνδρομητή στην ίδια χώρα, ο Κωδικός κλήσης χώρας μπορεί να παραλειφθεί. Στην περίπτωση εθνικών κλήσεων από ένα σταθερό δίκτυο σε άλλο, ο κωδικός περιοχής μπορεί επίσης να παραλειφθεί σε πολλές χώρες όταν και οι δύο συνδρομητές έχουν τον ίδιο κωδικό περιοχής. Ιδιαίτερα σε χώρες όπου οι συνδρομητές είναι σε θέση να διατηρήσουν τον ίδιο αριθμό τηλεφώνου μετά τη μετακίνησή τους σε άλλη τοποθεσία ή πόλη, ο κωδικός περιοχής - στην περίπτωση αυτή ο 2362- πρέπει επίσης να καλείται.\nΑν βρίσκεστε εκτός της Μπενίν και θέλετε να καλέσετε ένα άτομο στο Nikki, Ndali, εκτός από τον κωδικό περιοχής, χρειάζεστε τον Κωδικός κλήσης χώρας που αντιστοιχεί στη χώρα που επιθυμείτε να καλέσετε. Ο Κωδικός κλήσης χώρας για τη Μπενίν είναι το +229 (00229), οπότε αν βρίσκεστε στην Ελλάδα και θέλετε να καλέσετε ένα άτομο στο Nikki, Ndali, θα πρέπει να προσθέσετε στον αριθμό τηλεφώνου του εν λόγω ατόμου το +229 2362 ως πρόθεμα. Το μηδέν μπροστά από τον κωδικό περιοχής παραλείπεται στην περίπτωση αυτή. Για τον πλασματικό αριθμό τηλεφώνου 4440400, τον κωδικό περιοχής 2362 (Nikki, Ndali) και τον Κωδικός κλήσης χώρας 00229 ο αριθμός που θα καλέσετε είναι ο 00229 2362 4440400.


Δημοσιεύθηκε : Τετάρτη, 04 Μαρτίου 2020 23:35\nΣυγκλονιστικό ήταν το παιχνίδι που διεξήχθη στην Τούμπα, με τον ΠΑΟΚ να παίρνει τη νίκη με σκορ 3-2 από τον Ολυμπιακό. Τίποτε δεν προμήνυε ότι το ματς θα είχε αυτή την εξέλιξη μετά το αρχικό προβάδισμα του Ολυμπιακού με σκορ 2-0 μόλις στο 8ο λεπτό!\nΟι δυο ομάδες επιβεβαίωσαν ότι είναι οι καλύτερες στην Ελλάδα αυτή τη στιγμή, προσφέροντας εντυπωσιακό θέαμα στον κόσμο που βρέθηκε στο γήπεδο της Τούμπας και απόλαυσε το παιχνίδι στην τηλεόραση. Ενα παιχνίδι, το οποίο είχε πέντε συνολικά γκολ, με τον ΠΑΟΚ να σφραγίζει τη νίκη χάρη στην εύστοχη εκτέλεση πέναλτι του Δημήτρη Πέλκα στο 69ο λεπτό όταν η μπάλα βρήκε στο χέρι του Σεμέδο.\nΤο αξιοσημείωτο γεγονός είναι φυσικά η παρουσία του Κωσταντή Τζολάκη κάτω από τα δοκάρια της εστίας του Ολυμπιακού. Ο 17χρονος Χανιώτης τερματοφύλακας των "ερυθρολεύκων" κλήθηκε εσπευσμένα να βοηθήσει την ομάδα του σε ένα από τα πιο δύσκολα παιχνίδια της περιόδου, αντικαθιστώντας τον Σα, έχοντας μια καλή απόδοση, καθώς δεν είχε ευθύνη στα γκολ που σημειώθηκαν για λογαριασμό του ΠΑΟΚ.\nΑπό ‘κει και πέρα, οι δυο ομάδες θα έχουν την ευκαιρία σε λίγες ημέρες να λύσουν τους λογαριασμούς τους στον επαναληπτικό που θα ακολουθήσει στο γήπεδο Καραϊσκάκη.\nΟ Ολυμπιακός προηγήθηκε με τα γκολ του Χασάν στο 4ο λεπτό και του Γκιλιέρμε στο 8’, για να ακολουθήσει μέσα σε ένα δίλεπτο η ισοφάριση από πλευράς ΠΑΟΚ, χάρη στα γκολ του Πέλκα στο 10’ και του Μίσιτς στο 12’. Τη νίκη στον ΠΑΟΚ χάρισε ο Πέλκας με την εύστοχη εκτέλεση πέναλτι στο 69’.\nΣτο 85’ ο ΠΑΟΚ έχασε το Γιαννούλη ο οποίος αποβλήθηκε δικαιολογημένα με απευθείας κόκκινη κάρτα για ένα πολύ σκληρό τάκλιν πάνω στον Ραντζέλοβιτς.\nΔιαιτητής: Εστράδα Φερνάντες (Ισπανία). Βοηθοί: Αλόνσο Φερνάντες (Ισπανία) - Μαγκάν (Ισπανία). 4ος διαιτητής: Παπαπέτρου (Αθηνών).\nΚίτρινες κάρτες: Μίσιτς (28'), Σισέ (28'), Σεμέδο (30'), Ελαμπντελαουί (33'), Μάτος (43'), Πέλκας (61'), Καμαρά (71'), Μαουρίσιο (80').\nΚόκκινη κάρτα: Γιαννούλης (85')\nΠΑΟΚ (Αμπελ Φερέιρα): Πασχαλάκης, Μάτος, Γιαννούλης, Ινγκασον, Μιχάι, Μίσιτς, Μαουρίσιο, Πέλκας (81' Ροντρίγκο), Ελ Καντουρί (79' Λημνιός), Μπίσεσβαρ (89' Εσίτι), Ακπομ.\nΟλυμπιακός (Πέδρο Μαρτίνς): Τζολάκης, Ελαμπντελαουί (70’ Γκασπάρ), Τσιμίκας, Σεμέδο, Σισέ, Γκιλιέρμε, Μπουχαλάκης, Καμαρά (86' Ελ Αραμπί), Μασούρας (77’ Ραντζέλοβιτς), Βαλμπουενά, Χασάν.


Volvo: Ανακαλούνται S60 και S80 στην Ελλάδα - motori.gr\nVolvo: Ανακαλούνται S60 και S80 στην Ελλάδα\nΣε πρόγραμμα ανάκλησης εντάσσει η Volvo Car Hellas συνολικά 483 μοντέλα S60 και S80 που κυκλοφορούν στη χώρα μας (κωδικός ανάκλησης R-10058). Τα επηρεαζόμενα S60 και S80 έχουν κατασκευαστεί από το 2001 έως το 2003.\nΓια ποιο λόγο όμως ανακαλούνται; Μετά από έρευνες της Volvo, έχει βρεθεί ένα πρόβλημα στον αερόσακο του οδηγού. Σε περίπτωση ενεργοποίησης του αερόσακου οδηγού λόγω σύγκρουσης, ενδέχεται σε σπάνιες περιπτώσεις, να εξέχουν μικρά υπολείμματα του ενεργοποιητή από το εσωτερικό του αερόσακου, τα οποία είναι πιθανό να προκαλέσουν τραυματισμό.\nΔιευκρινίζεται ότι μέχρι στιγμής δεν έχει αναφερθεί καμία περίπτωση ατυχήματος, που να σχετίζεται με το συγκεκριμένο θέμα. Οι ιδιοκτήτες των ανωτέρω οχημάτων θα ενημερωθούν εγγράφως μέσω email/επιστολής, ώστε να προσέλθουν στο δίκτυο Εξουσιοδοτημένων Επισκευαστών αυτοκινήτων Volvo σε όλη την Ελλάδα, για να γίνει αντικατάσταση του αερόσακου οδηγού, χωρίς καμία οικονομική επιβάρυνση.